url: =PASALNO NIH KEM - Zomi Adventist Innkuan\nAfrica gam-a Seventh-day Adventist zato huang sung a om, Juan le Juanita te’ inn kongkhak naupangte in hong kiukiu uh hi. Juan le Juanita te nupa pen Argentina pan in kumkhat sung zatui lam tawh pasian nasem dingin khasum tawmcik saangin hong kipiakhia uh ahi hi. Ahi zongin a anbuk sung pan un buhtang leh a dang nektheih tuamtuam te angtang takin hawm khia den uh hi. Lung noplohna khat hong om hi. Naupangte in bel nekding ki tasam lo na pi, lungnopna ki tangsam uh hi. “Ko le ko mah, mi a huh takpi mah i hia leh?” ci-in ka ki dongdong uh hi.\nNaupangte’ kisapna a telzawk nadingun Juan leh Juanita a kiim vua khuaneu a khangno kum sawm\nval nasep kician neimel lo gualte’ kiangah va hawh uh hi.\nInnkuan hun a bawl laitak un tua naupangte in Lai Siangtho sunga tangthute lak ah Pasian’ mite saltanna pan a ki paikhiatpihna thu te pen amau nuntakna tawh kibang kisa mahmah uh hi.\nNaupang mahmah lai uh hitaleh amau mah in a nasep dinguh zongtawm in na semthei uh hi. Zingsang khat Juanita a thawh leh kum 5 phapan naupang pa in a khemuk tawh deldin in pakan te a na sawpsawp laitak mu hi. “Ka zi a nuihsan phei kawm in, no tawl mahmah ding a, tawmvei na tawl ngak tuam theih na ding uh a ci hi ing, tua pasal no in ci hi,” ci-in Juan in genkik hi.\nHun hong bei toto in, Juan le Juanita te nupa in tua naupangte’ nu tatak mu nuam mahmah uh hi. Aman zong a tate it mahmah ngai mahmah ding ci-in ngaihsun uh hi. A kipumpiak uh kumkhat-nasepna-hun hong cing ta-a, tua naupangte gel tua khua mah a, a lawm te tawh a om theih nading uh mun hong bawlbawl sak ta uh hi. Tua zawh a sawt lo-in Juante nupa zong mundang ah a sem dingin ciah kik ta uh hi. Akep uh naupangno te’ upa kum 10 gual pen si khin ta hi cih thu hong zak ban vuah tua naupang tegel zong a nu in lakik hi, cih thu za uh hi. Tua thu a zak ciangin Juan zong, tua nupinu leh atapa nih te’ kiangah va hawh hi. “Amaute tawh ka va kimuh bel thupha taktak hi. A nu uh zong ithuai mahmah hi. Naupangte bel tawm zahkai pian uh hi, ahangin kimuh loh hong sawt kik pianta aih ciang aa,” Juan in ci hi.\nA kipumpiak nasep uh a nihveina kum hong cin leuleu ciangin Juante nupa in tua a kigawmkik nuta innkuante’ kiangah atawpna dingin vahawh ding khensat uh hi. Tua mah bangin nipikal khat sung bang Juan amaute tawh vakimu in kilawmtatna zong va nei thei kik uh hi. Juanita ahih leh inn nasep ding om ahih manin nasepni te vaciah kik pak in, zumkhak nite ah va pai kik hi.\nJuante nupa in tua innkuante, naupang Lai Siangtho sinna bute leh amau’ pau a kigelh ‘Kidona Lianpi” bute zong letsong uh hi. Singkung nuai khat ah amauteng mah in Sabbath School leh Sunhunpite a bawl khit uh ciangin mangpha kikhak in ciahsan kik ta uh hi. “Tua hun bel nuam in\nhoih sa mahmah ing. Ahangin ka nuntakna sungah a khanlian khat a kikhak ta bangin ka ngaihsun hi” Juan in ci hi. “Ka tuhsa uh khaicite Pasian in tui nong buahsak ta hen ci-in thu ka ngen uh hi” ci lai hi. Tu in Africa mite kiang a, a nasepna un Juante nupa lungtang pumkhel hi. Ellen G White pen laigelh siam bek hi kei in, mailam thu a mukhol taktak mah hi, ci in Juante nupa in phawk thakthak uh hi. Amah in a nungta upna zong nei-a, a kam tawh a pulaak khiat thuhoihte a nuntakna tawh taksuak sak in akisam, agenthei naupangte a ma’ inn ngiat ah kem in huh hi.\nPrev post I Dinmun Ah\nNext post Lesson 8: A Picing Pa/Nu


timestamp: atn

url: =A zaknop mahmah ngaihsutna in hong lungnuam sak\nLeitung khuahun hong kisia ta’ Thu hoihlo thusia in tuam in buaina apian hun laitak, Tuipi tuihual te kilok in’ Huih pi hong nun hunlai tak, Mei Mualpi te puak kham in meikuang ziahziah hunlaitak, Lam et hetloh pi in gal leh sa apian hun laitak, Leitung minam khat leh khat akido hun laitak in athuak kha ding in kingaih sun ding hi.\nKhuapi sung meivak te galpi hang in mit mang khin hun in nang bekbek na inn kuanpi te tawh om khawm kha lo in, Tuipi tung leh Vansang dawn ah khualzin in na om laitak hun in azaknop mahmah ngaihsutna na nei kha hiam? Na neih kei leh azap nop mahmah ngaihsutna hun kipia in tua in hong lung nuam sak mahmah hi.\nAzak nop mahmah in’ bang hiding hiam?\nAw…Pasian! Keibang lelel nuntakna nong piak zenzen cih daidide tak in ngaih sun in la, Na kiim ah aging abeng gon huai nate zavetlo in Pasian hopihna ngai dide le ci’n azak nop lua mahmah aw khum nono nabil in za ngaungau in kha lung nopna hong om ding hi.\nNgaihsutna ah’ Bangci thute ngaisung ding ihiam?\nTua hunlai tak khuavak nitaang aman piakkuloh in Nitaang leh Kha taang Huih siangtho te aman phatna ka hongpia hi kong it kata aw cih azak nop mahmah na ngaihsutna ah Pasian in hong hopih ding aa tua hun in ciang… Hih leitung buaina ahi migilo te, launa, kimat kihen na, gilkial dangtak ding launa, te na ngaihsutna pan in pusuak khia in Nuntakna sungah aki leitheilo nasung ah lungnopna khat honglut hun a om ciang Pasian phatlo in na om thei kei ding hi. Tua hun laitak in hampha nakisak mahmah hun hi a, kua mah in hong guksak, hong laksak theih hetloh ding lungmuan na in hong lung muang sak mahmah ding hi. Tua lungmuan na naneih hun sung in gal te hong pai ahi zong in vanliatna hat in alungsim leh mit ki lamdangsak in hei khia zo hi.\nHampha na kisak na thukhat’ Na ngaihsutna hong lut ding hi.\nMihing khut leh khe kimlo leh aval in apiang khia mittaw sa, leh Beng gongsa in apiang khia , khutzaw khe zaw sa in apiang khia te in Nu leh Pa nei ahih zenzen uhhang vakkik donkik theih na ding tha neilo hi. Tua te tawh nakiteh khak theih ciang na ngaihsutna ah hong lut hun ciang in Nu leh Pa tungah kamsia pauloh ding athak in nakiphawk ding hi. Tua hun ciang in a lungkim sak penpen na hih theih nading nasep theihna Kampau awkitel tak in nagen theih na Nu leh Pa tung pan hongpiak thupha zakna bil te Pasian in ahoih mahmah ding nang hong bawl ahih lam na ngaihsutna na honglut ding a, Tua in thuhoih tawh Nu leh pa vaang Pasian vaang ahih lam hong kitelsak hunciang na lung hongnuam sak in natha hong hatsak mahmah ding hi.\nTua hunciang in nasep na ah’ thanuam mahmah dinghi. Nasep thaman te nasan ciang nalawh cin hun ciang in Nu leh Pa ading in hawm khia den na hih man in migilo guta tawh nakipelh den zia tangzai tak in naphawk semsem ding hi. Tua in nang hong lungnuam sak mahmah in anopna nathei semsem ding hi.\nSiatna abawl mite hai sii cih’ Na ngaihsut hunciang\nAzak nop mahmah ngaihsutna in Nang pumpi leh siatna pan ngamtatna pan nuntakna alamdang ahoih lamhil in hong makaih hunciang in Nu leh Pa, Zi leh Pasal, tate leh minam tuamtuam tung ah kampau tawh tatsiat genna, galhiam tuamtuam tawh gongtatna, guta , Damiah migilo asem mite haitheisi e maw cih na ngaihsutna honglut hunciang Pasian in na nuntakna hong bawl hoih semsem akipan nahihi.\nMinam tungah thupha bawlnuamlo, nopna azak nop mahmah ngaitsutna alutlo mite gutak ding pha mawh sa lo hi. Mithat ding cikzia lo hi. Hiam gam tattat uk mahmah hi. Thadah lailai hi. Ahih hang azak nopmahmah ngaihsutna alungngai mikhat ahih leh asung ah’ hehpihna kici itna nei a, kua mah in guksak laksak thei lo hi. Tua hehpihna in lungnuam sak hithiat in kisuang takna bang mah omsak lo hi. Tua bang hunciang in mihoih mipha apicing lungsim nei Pasian ta nahih lam na kiphawk semsem ding hi. Tua in hong lungnuam sak hi. Hongmapai sak mahmah hi.\nNu leh Pa din mun natun hunciang\nKhangno lai mah in azak nop mahmah ngaihsutna tawh Pasian aho mite Nu leh Pa dinmun hongtun ciang atate inzong thupha sang to hi. Bang hiamcih leh atha hat hunlaitak akhangno hunlaitak in tatsiatna neilo mi te ahi uhhi. Pilna manpha nei’ alawh cing mite khempeuh leitung tatsiatna tawh akipelh aki mematlo amahbek aom hun in zong daidide in Pasian tungpan azak nop mahmah ngaihsut hoih anei te ahi uhi.\nTua man in tate hang in khasiatna khitui alungngeilo Nu le Pa te in a khangno lai in ahoih nasep tawh nuntak asawm mite leh anungta mite ahi uhhi. Khut khial ngeilo hi. Mawh leh khialhna bawl ngeilo mite akhansung uh lungnuam hithiat lel uh hi. Akhan uh sau in cidam uhi. Tua in lungnop na piangsak hi. Suan le Khak teng cidam in pil leh tei lailai uhi.\nHih azaknop mahmah Ngaihsutna anei khathei daidide thei te in Aw… Hongsiam hongnei kapa Pasian .. aci hiathiat ngaihsutna hun la zelzel ahihi. Tua in gam vai in ahehna dam sak thei hi. Minam khat leh khat , Biakna khat leh khat kikal ah buaina sung pan mawh leh khialh na anei te maisak theih na lungsim khingdaih sakna hong nei thei sak hi. Eitung ah hong kikhial mite hehpih in mawh maisak theihna hong neisak mahbang in Mi tungah zong mawh leh khialh sin goltol, phuisam hamsiat’ tomlawh nading pan in hong kem hi.\nTua ahih man in nitak nalup ma leh zingsak tawh khit in minute tawm veisung azaknop mahmah ngaihsutna nei Pasian tawh kiho le cin kuama hong guksak theiloh nasung ah Lung muanna leh lung nopna in nang hong kem ding a, siatna tawh na kipelh tawn tung ding hi. Pasian thupha nasung ah lungnuam hilhial sakna thuhoih hong neisak ta hen!\nAzak nop mahmah daidide in Pasian mai ngat kawmsa in ngaitsutna naneih leh hong lungnuam sak ngaungau hi. Na mai ah sumbung no khat koih in la peek khat pya sawmnga bek tawh Pasian kiang ah ki apna na kisin in. Namai lam ah na nuntak zia ding dong in lungnopsak theihna Pasian in hong pia ding hi. Pasian Minthang tahen!


url: =Vok Ngoi ~ Hau Za Cin :: ZOMI DAILY\nVok Ngoi ~ Hau Za Cin\nposted on 9 March 2016 at 7:00 am Lomkholna: Article, Hauzacin\nA min bek pan zong Khuado nai hileh kilawm hi.\nNikhat, nidang bang hetlo in ka upmawhlohpi in zingsang thobaih in ka hawh ka pai ngeilohna mun khat ka pai hi. Ka kuan lamin tonpih ka neih hangin ka ciahlam ciang kei bek ka hih manin ka lung hong leeng teituai hi. Lasiam, thusiam te in lunglen lungzuan a gen uh ciang khualam, innlam, lawm leh gual, it leh ngaih tawh kithuah hunte phawk uh a, hun nuam, gualnop nite phawk uh hi. Vasa ham ging khat hiam, lui tui luang ging sengseng khat hiam, lasa siam khat la awi daldal hiam phawk uh hi. Kei zong gamdang ka pai masak Taipei khuapi vanlengtual ka tuk deda ciang bel ka huansak, ka kongtual uh ka phawk teta hi.\nTua banga ka lungsim, upate kammal kawm leng a vakkawikawi ni khat, lamet hetloh, upmawh batloh, ahi thei dinga zong ka tuat khak ngeiloh, ka lungsim ah zong hong lut ngei beeklo khat ka tuak hi. ‘Nunglam sabah’ cih bangin – tua nitak lamin Vok Ngoi ka ne kha phophot hi (a zingsang lam lah ka ngaihsut ngeiloh)! Tua ni in ka khua, ka inn, ka khanna inntual, ka nu ka pa lamsa inntual ah naupang banga ka kimawl lai ka phawk velval hi.\nVok Ngoi nek ciang Khuado, Christmas, Kumthak, Sialsawm, Mopawi cihte kiphawk a, tua hunte ah tua mehlim kine diak hi. Ahi zongin tua nikhat, ka theihkholhloh hun, ka upmawhloh gam, ka gilkial maw cih zong ka phawkloh laitak, annek hun hi cih zong ka lungsim ah a ngaihsutloh laitak — Vok Ngoi ka nek khak phophot ciang – – lamdang sa, lungdam, lungleng, lungzuang in corridor saupi kikhung diatduat sungah mi kileh latlatte ka etet hang ka khanna khuaa ka inntual uh ka mitkha in ka mu cian zaw hi.\nKa ne a, ka hai a, ka valh a, a limna sang a thu ka ngaihsut khak man hiam ka lungsim ah ciktui hong phul in ka khanna ka phawk semsem hi. Tua zaha khua lam, inn lam hong phawksak ann tampi ka ne kha ngei khin hi. Ahi zongin tua ni a Vok Ngoi pen tuamdiak hi. Lamdang hi. A hun lamdanga, a mun lamdang in, a kipatna zong lamdang hi.\nKoikoi ah i om zong i pianna, i khanna, i sisan, i minam kikhek theilo hi cih hong phawksak a, hong phawksak ding a hunhun in nek leh dawn pan, khuahun kihei pan, lawm leh gual kikholhna pan, pawi leh gualnop hunte pan hong piang den hi, cih kilang hi. Vok Ngoi na ne a, Ak Gilzial na ne zong a hun leh mun in hong lungzuan sak hun om ding hi. Tua bang hun ciang nang zong lungzuang in na khuadakdak kha ding hi. Tua bang hun a om ciang mihing nuntakna ah hun kihei kiphulkha hi a, hun thak, ni thak sungah a kilut ahi hi. Picinna ding, khantohna ding, phawkna ding, itna ding hun ahih manin van leh lei bawlpa ompihna leh theihpih na kisam hi. Tua bang hun ciang amah bek mah in hong neem zo ding a, hong tonpihsuak ding hi.\nUpmawh loh a Vok Ngoi ka nek khak vat ciang ka khanna khua leh tui, ka pa lamsa inntual zang leh ka lawm ka gual tawh ka kimawlna munte mitkha ah mu, lungsim ah phawk in hih teng kong gelh hi; gelhloh a om ding ka phal thei kei hi. Tu in zanlai khengta a, ahi zongin ihmut suak nailo hi. Lup hun hita a, tutphah tungah kitu lai hi. Tawlngak hun hi a, tawlmaw tawllo cih zong kiphawklo hi.\nI ngeina ah Vok Ngoi, Aktui, Akgilpi cihte in inn bul a tan dan leh mite nuntakna ah zungthuk a khak dan hong phawksak hilo hiam, ka ci hi. Hihte in Zomi i hihna hong phawksak hilo hiam ka ci hi. Na lungzuan theih kei leh kilungzuansak tawm sawm ken, na lungzuan hun hong tung peelmawh ding hi.\nPrevious: Malaysia gamsung ah khamtheih guihtheih tampi kiman\nNext: Critical Comment on ZOLUS 2011 ~ Pu Zokhai\nHow Chin capital was moved ~ Dr. Vumson Suantak


url: =Tanglai panin Zomite pen ka leitang tung uah tengin, ka ngeina uh tawh suakta takin a om hithiat dente ka hi uh hi. Kuama khutnuaiah om ngei loin, ko thu tawh nungta-in, ko le ko ‘Zomi’kicite ka hi uh hi.\nTuhun Union sungah a om namdangte British in a luahkhit zawh a kum li ciangin Zomite zong Britistte’ sal ka suak uh hi. Tua hunin ‘Zomi’mah kici-in, ‘Chin’ ka kici ngei kei uh hi. Hih ‘Chin’ cih pen tangtawng panin Zomite kilawhna hi lo hi. Hih kammal pen Paletwa, Matupi, Thantlang, Haka, Falam, leh Tedimte’ kammal zat sungah om lo hi.\nHih ‘Chin’chih pen Mikang gamkekte in nunglam sabah bangin hong baak uh ahi hi. Lamkhat panin ‘Sila’hihna ciamtehna ahi hi. ‘Yangon’ cih pen 1824 main Yangon kici den hi. Yangon tangin Rangoon ci-in lawh ding na deihloh mah bangun, ko zong Haka tangin Khalkha, Tedim tangin Tiddim, Sihzang tangin Siyin, leh Con Bik tangin Sun Pek cih bangin kong kilawh ding ka deih tuan kei uh hi. Tua ahih manin, ‘Chin’ tangin ka min maan tak uh ahi ‘Zomi’cih tawh kilawh ding pen ka tupna uh a masa pen ahi hi" ciin sitni Pu Chin Sian Thang, President, ZCD in gen hi.\n(Courtesy : Zo Aw, Lom 1, Hawm 4, Aug. 10, 2013)\nsrc:: Laitai Nov. & Dec. 2013\nSource: Zomi National .com http://www.zominational.com/index.php/9-general-articles/499-chin-hi-loin-zomi


url: =Myanmar President asemlaitak ahi U Htin Kyaw apanmun pan khawlta :: ZOMI DAILY\nposted on 21 March 2018 at 9:39 pm UTC+9:30 Lomkholna: Myanmar, News, Sawltak\nMyanmar gamsungah Civilian President asemlaitak ahi U Htin Kyaw pen apanmun panin nasep khawlta cih tuni Wednesday (March 21) ni in ki tangtokhia hi. Myanmar President’s Office te’n Facebook tungtawn in nasep akhawlna vai pulakkhia uh a, President Htin Kyaw pen tulaitak apanmun, anasep panin khawlta hi cihciangbek pulakkhia uhhi.\nU Htin Kyaw pen Myanmar gammakai Aung San Suu Kyi tawh akithuah mahmahkhat ahihi. Myanmar Military Government in abawl Consitution tawh kizui in Aung San Suu Kyi in President semtheilo ahih manin, U Htin Kyaw pen adeihngiat in ateelkhiat a, President asepsak kici hi.\nAbeisa tawlkhatsung U Htin Kyaw pen damlohna vai tuamtuamtawh zato kibawl in omzel a, Local Media pawlkhat te’nzong tuavaiteng suahkhiathei zelzel uhhi.\nMyanmar President’s Office te genkhiatna ah “Myanmar Constitution Article 73 (b) tawh kizui in President panmun awngah asem thakding pen zumnasep ni 7 sungin teelkhiatding cih ahihi. (within seven working days)\nMore: Kawlgamsung meileng puahnading Germany pan US$5.3 million leitawisawm\nMyanmar President asemding in athak aki teelkhiat masiah Myanmar’s Vice President Myint Swe in President nasepteng mawhpuak laphotding kicihi. Vice President Myint Swe pen abeisa in galkap sungah General khatmah ahihi. Sawltak #zomidaily\nPrevious: Zogam khua 3 ah Hydro Power ngahding vaihawmna om\nNext: Rev. Fr. Philip En Khan Mang siampi suahzawh kum 25 Jubilee kibawl


url: =Khang Tangthu Nihna 21 | Siantongluan.net\nKhang Tangthu Nihna 21\nKhang Tangthu Nihna 21 |\nJehoshafat si a, David khuapi sungah a pate tawh kivui hi. Tua ciangin a tapa Jehoram in ama tangin uk hi.\nJehoshafat tapa Jehoram sanggam pasalte: Azariah, Jehiel, Zekhariah, Azariah, Mikhael, leh Shefatiah ahi uh hi. Hihte khempeuh, Judah kumpi Jehoshafat tapate ahi hi.\nA pa un amaute tungah letsong lianpite, ngun, kham, leh a manpha neihsate, Judah gamsunga kulhnei khuapite tawh a pia hi. Ahih hangin amah ta upa ahih manin Jehoram tungah kumpi gam a pia hi.\nA pa kumpi tokhom tungah Jehoram kahin a kip ciangin namsau tawh a sanggam pasal khempeuh that a, Judah ulian pawlkhat zong a that hi.\nJehoram kumpi a suahin a kum sawmthumlenih pha a, Jerusalem-ah kum giat sung uk hi.\nAmah in Ahab innkuan mah bangin Israel kumpi dangte gamtat a zui hi; bang hang hiam cih leh Ahab tanu ama zi ahi hi. Topa muhna-ah amah a sia gamta hi.\nAhi zongin, David tawh a bawlsa a thuciamna, ama tung leh a suante tungah ukna za a piak suakna ding a ciam khitna hangin Topa in David suante susia lo hi.\nAma hun sungin Judah ukna panin Edom lengkhia-in amau kumpi tuam a koih uh hi.\nTua ciangin ama nuai-a a ukte leh a leengte khempeuh tawh Jehoram galkah a, zanin amah kipanin amah leh a leeng ukte a umcih Edom mite a vatgawp hi.\nTua ahih ciangin tuni dongin Judah ukna panin Edom mite lengkhia hi. Amah in a pu a pate Pasian, Topa nusia ahih manin tua hun laitakin Libnah zong ama ukna panin a lengkhia hi.\nTua thamloin amah in Judah mualtung gamah mual dawna biakpiaknate bawl a, Jerusalem-a teng mite citakloin omsak a, Judah mite lampialsak hi.\nTua ciangin kamsang Elijah tung panin ama kiangah laikhak khat hong tung a, "Na pu David Pasian, Topa in hih bangin ci hi: Na pa Jehoshafat gamtat bang leh Judah kumpi Asa gamtat bangin gamta loin,\nIsrael kumpi dangte gamtat bangin gamta-in Ahab innkuan in cihtaklohna-ah Israel a paipih bangin Judah leh Jerusalem-a teng mite cihtaklohna-ah na paipih a, na pa innkuan sung panin nang sangin a hoihzaw na sanggam pasalte zong na that hi.\nTua ahih manin na mite, na tate, na zite, leh na neih khempeuh tungah Topa in gimna lianpi khat hong tungsak ding a,\nna natna hangin a ni ni-in na gil a tolhkhiat dongin, nangmahmah in gilnatna lianpi khat na nei ding hi, ci hi," a ci hi.\nTua ciangin Topa in Ethiopia mite kiangah a om Filistia mite leh Arab mite, Jehoram tungah a hehna dingun toklo hi.\nTua ahih ciangin Judah a simin amaute hong kuanto-in luh uh a, kumpipa inn-ah a om a muh uh na khempeuh, leh a tapate leh a zite zong puakhia uh a, a tapa neupen Jehoahaz simloh a tapate a kinusia omlo hi.\nHih thute khempeuh khit ciangin Topa in a dam theilo natna tawh a gil nasak hi.\nA hun a cin, kum nih beina ciangin a natna hangin a gil tolhkhia a, nakpi takin na sa-in a si hi. A pate-a dingin mei a cih uh bangin a mite in amah zahtakna-in mei cihlo uh hi.\nAmah in uk ding a kipatin kum sawmthumlenih a pha hi. Jerusalem-ah kum giat sung uk a, kuama dahpih lohin amah kihemkhia hi. Amaute in David khuapi sungah amah vui uh a, ahih hangin kumpite han sungah kivui lo hi.\nTedim Lai Siangtho / Laibu: Khang Tangthu Nihna 21


url: =THUKHAM LEH HEHPIHNA ~ MUC\nAdmin 6:07:00 PM Articles, Religion Articles\n(1) Thu kham pen Pasian in Mawsi khut tung ah a piak a hi hi.\nAmasa in hehpihna cih pen Pasian hilo hi. Hehpihna a nei pen Pasian hizaw.Pasian in gupkhiatna tawh kisai aa nasepna khempeuh hehpihna vive hi, cih thei kim leng utmasa hang. Hehpihna pen Pasian dinmun aa nadingsak leh Pasian in mihingte gupkhiat zia tel theilo hi the.Hehpihna in Pasian pianzia, Pasian gamtatzia khat hi zaw hi.\nPasian in hehpihna tawh ki dim ahihman in Adam leh Eve hong mawh uh ciang in Hehpihna tawh Jesu Cross tung sihna ding limciing Pasian Tuuno si tawh tatkhiatna nahong sempah aa tuuvun te zong Adam leh Eve te silhsak pah hi. Pasian tuuno in hotkhia ahihman in Adam leh Eve sipah thaltuk ding kimlai silo uh hi. Pasian hehpihna Calvary Cross pan bek ah hehpihna tawh gupkhiatna ki pan hi zenzen lo aa Eden pan hi cih zong tawh thumasa pan ni. Tua ahihman in Topa Jesu pen Leitung piancil pan thahna a thuak khin Pasian tuuno ki ci hi. Piancil 3:21, 24, Maangmuhna 13: 8\nKuppihna: Pasian thu um lo mite aa ding in suang peek tungah ki gelh aa Pasian tawh thuciamna abawl thuum mi te a ding in amau te lungtang tung ah thukham ki gelh hi. (Jerimaih 31:33) Pasian in amah a um amuang mite tung ah a thukham te gelhsak khit ciang in Pasian in lungsimthak ngaihsutna thak guan hi. Tua te Piangthak ki ci hi. (Ezekiel 36:24-27, Heb 10:16 ) Hepihna lungtang tung ki at hi lo, hehpihna tawh thuum mi te lungtang tungah thukham ki at hi zaw hi.\nKuppihna : Moses hunlai in Pasian in Isreal mi te tawh thuciamna hongbawl dingciang in Ama lungsimpuakzia, deihna/ deihlohna teng Isreal miten a muhtheihna ding, atel theihna ding leh asim theina ding in thukham 10 te Vantung pan suangpeek tung at sa in Moses tungah pia hi. Thukham suangpeek Moses in a sukkhap na hang in nihveina ki bawlpha kik hi. Paikhiatna 12:24, 31: 18, 34:1-5.\nIsreal mi te tawh thuciamna a bawl Pa pen Pasian hi aa thukham hi lo hi. Jerimiah sungaa Pasian gena ah “Thuciamna thak ka bawl ciang in ka thukham te aluibangaa suangpeek tung at hinawnlo dingaa amau te lungtangtung ah kigelh ding “ ci hi. Jerimaih 31:33. Heb 10:16 Thuciamna khempeuh Hehpihna hang vive hi aa mipi leh Pasian kikal thuciamna vive hi. Hihmun ah thukham kilamdang na pen Suangpeektung ki at leh lungtangtung ki at na ahi hi. Thuciamna a nihtuak un Pasian leh mihing te bawl hi aa a thuciamna un thukham 10 te zui ding cih hi. A lui hun in Pasian in suangpeek tung at in lak hi. Tua pen Mite in simding aa lungsim sungah teng ding deihna hi. Gentehna in Kumpi zum khat ah lungkimna / thuciamna khat na bawl ciang in laidal tung aa sign na thuu hang in nalungsimsung aa na tel ding na nuntak pihding thu mah hi v eve hi. thuciam thakl ciang in jesu mahmah leitugn ah hongnunta aa amah mah in thu hong hilhkhin a hihman in suangpeek tung atat se kulnawn lo hi.\nKuppihna: Thukham in mawhna ( Pasian deihloh siatna) banghiam ci in hong lak hi. Thuciam hunluilai in mawhna a bawl uh ciang in biakbuuk ah hongpai in Pasian tuuno limciing tuuno ganno tawh mawhsuut uh hi. Mawhmaina thalawh hi lo uh aa Topa Jesu ,Pasian tuuno limciing ,Tuuno si tawh Pasian hehpiha ngen hi zaw uh hi. Thuciam thak ciang in tuuno ganno te tang in Khatvei Ama pumpi mahmah kigawhna thuak in sihna tawh hong tan khin ahihman in tuuno ganno vakhu ci peuh te kisam nawlo hi. Heb 10 sung aa laisiangtho gen tua ahi hi. Paul in tamvei pi hilhcianna piapia te leh pawlkhat ten telzolo uh hi. Tanglai pek Jew te hunlai peek in banghang in ganno tawh Pasian kibia hiam cih Jews tampi ten tello uh hi. Calvary Cross ma in mimawh pa in upna hangin gano tawh biakpiakna pia in Pasian hehpihna mawhmaina ngenaa Calvary Cross khit ciang in upna tawh tua Calvary cross tungaa Jesu mitsuan in Pasian tung ah hehpihmawhmai na ih ngen hi. Thuciamlui ahizong thuciamthak ahi zong mawhmai gupkhiatna pen mihing thalawh thei/zawh hi lo hi. Pasian in hehpihna tawh hong piakkhong hi.\nKuppihna : Sinai Mualtung aa kipia thukham pen Isreal te Sinai hong tunciang ki at tawm, kibawltawm hi lo aa Vangtung aa omkhin sa kipia hi hi. Thukham pen Sinai ah mihing te simtheihding in suangpeek tawh hong kipiakma in om khin zo hi. Sinai mual atun ma un thukham om khin zo hi.\nThukham 9 na, khemna “ gulpi in Eve khem hi.” Topa Jesu in mawhnei te pa na ci hi. Cain in anau Abel that hi. Pasian in deihlo hi dantat hi. Mivakvai na suak ding hi ci hi. Piancil 4: 12.Noah hun lai te in mawhna bawlin leitung ninsak uh hi. Amau te mawhhi cih thukham in hong hilh hi. Abraham in Pasian thuzui hi. Piancil 26:4-5. Thukham 4 na Manna moh pen Sabbath ni in kia lo hi. Piakhiatna 16;22-24, Rom 2 sung ah Gentail te in thukham suangpeek pi aneihloh uh hang in amuate ngaihsuttawm na sung ah tua thukham te om hi ci-in Paul in gen hi. Thukham pen suangpeek aa na muhma peek in a thu in omkhin hi. Tun tua suanpeek aomnawn loh hang in athu nungta lai hi. Mihing te ngaihsutna sungah natural teng khin a hi hi. Dawibia mi khat in khemna, ki thatna, guuk na, te hoih ci tuanlo hi. Tua pen kuaman hilh ta ken leh a khuatheih a ki pan thei lel ding hi.\nHehpihna pen mihing te mawhna sung I kiat a kipan Pasian in hehpiha na tawh gupkhiatna lampi hong kipan pah hi. Singlamteh pan hong kipan leh Zekailua ta ding hi. Heb 11 sung sim leng tanglai misiangte upna vive tawh Pasian mai ah misiangtho ( righteousness) na ngah uh hi. Tua pen hehpihn ahang upna tawh cia Paul gengen pen hi. Thuciam lui a ate thukhamzuihna hang na cihcih lai leh Heb laisingtho in “khialcia” lawm hong cici lai ding hi.\nThukham in Khasiangtho tawh kipawl hi.Rom 7:14.Thukham deihlohna in Khanin tawh ki pawlna hi. Khasingtho gah te in ki itna, lungduaina, kilemna, hehpihna cih te hi aa Khanin tawh kipawlna in milimbiakna , mibumna kitotna kithutuaklohna , te hi. Gal 5: 21-23.Thukham in mawhna honglak hi. Paul in thukham om kei leh bangci bangin huaiham na ahoih lam ka thei ding hiam?Thukham in mawhna hi lo hi. Thukhampalsatna in mawhna hi.Rom 7:7, 1 Zawhang 3:4. Thukham in Honpa ih kisap lam honng phawksak hi. Ahizong in tua thukhamna a zuikkei leh limlang aa ki en aa maiphiat lo pa bang ding ci hi. James 1:23. Thukham in sihna sungah ih khiatloh hongdal hi zaw ahihmanin Hell lam hong manawh pih lo hi.\nPasian hehpihna hangin Khasiangtho vangliatna eite sung ah honglutciang in thukham ii manphatna leh hoihna hongmu sak hi.Paul in thukham in siangtho hi hoihhi, thuman hi ci hi. Rom 7:12.Tua ahihmanin thukham I paai diam? Kipsak zaw lai ding ci hi. Rom 3:31 Pasian thupiak apom mi te mite sang in pilzaw hi Ps 119:97, David in kham leh Ngun sang in na thukham ka deih zaw ci hi. Ps 119:127. Mi piangthak ten thuman deih uh aa thukham manpha sa uh hi. Tua ahihman in thukhamin hell lam hong puakzezen lo aa thukhamnei pa omna lam hih lam hi zaw ci in hong hilh hi. Signboard ki suangte simsiam ding ki sam hi. nasimkhialh leh bel aleh lam hong tun thei mah ding hi.\nThukham in Khasiangtho tawh kipawl hi. Rom 7:14. Thukham deihlohna in Khanin tawh ki pawl hi. Khasingtho gah te in ki itna ,lungduaina, kilemna, hehpihna cih te hi aa Khanin tawh kipawlna in milimbiakna , mibumna kitotna kithutuaklohna , te hi. Gal 5: 21-23.Thukham in mawhna honglak hi. Paul in thukham om kei leh bangci bangin huaiham na ahoih lam ka thei ding hiam?Thukham in mawhna hi lo hi.Thukhampalsatna in mawhna hi. Rom 7:7, 1 Zawhang 3:4. Thukham in Honpa ih kisap lam honng phawksak hi. Ahizong in tua thukhamna a zuikkei leh limlang aa ki en aa maiphiat lo pa bang ding ci hi. James 1:23.\nPasian hehpihna hangin Khasiangtho vangliatna eite sung ah honglutciang in thukham ii manphatna leh hoihna hongmu sak hi.Paul in thukham in siangtho hi hoihhi thuman hi ci hi. Rom 7:12.Tua a hihmanin thukham I paai diam? Kipsak zaw lai ding ci hi. Rom 3:31 Pasian thupiak apom mi te mite sang in pilzaw hi Ps 119:97, David in kham te sang in nathukham ka deih zaw ci hi. Ps 119:127. Mi piangthak ten thuman deih uh aa thukham manpha sa uh hi. Tua ahihman in thukhamin hell lam hong puakzezen lo aa thukhamnei pa omna lam hihlam hi zaw ci in hong hilh hi. Signboard ki suangte simsiam ding ki sam hi. Nasimkhial leh bel a lehlam HELL hong tun thei mah ding hi.\nKuppihna: Hehpihna hun cihkam mal pen atam zaw singlamteh khit huam sak hi. Singlamteh khitciang aa thatna thuak nungzui te in Topa minthangna ding leh Topa ading aa thuak uh hi. Jesu sihna in leitungbup a ding hi aa Adam pan leitung beidong huam hi. Pasian sungah kideidan na omlo hi. Mihingta te khempeuh Pasian ta vive ih hihi. Singlamma diak aa thatna thuak Tuiphum John zong Topa ading mah aa thatnnathuak ahi hi. Ahi zong in pasian min leh ama gam aa ding aa gimna , natna na thuak khempeuh leh nag am tan na khempueh Pasian in thaman pia ding hi. Mangmuhna22:12.\nGal te it na ding thukham pen vantung a uk Pasian thupiak hi aa Vantung gammi te or tatsa mite zuihding aa hongki pia ahi hi.Pasian ta te in ki itna tawh nungta uh hi. Atung aa tawh kilamdang mahmah hi. Hehpihna khutnaui aa om thu-um te ading in Ha khat tang Ha khat thukham in amau te sukha lo hi.\nDavid in Ps 119:53 “ Nangma thupiakna lampi ah kei hong kha in, ..tua ah nuamkasa hi” ci hi. aneu 14 na ah hauhna khempeuhsang in .. nuamka sa zaw hi ci lai hi. Pasian thukham zuih nuamkasa hi Vs 47, Vs 92 ah Nangma thu ah nuam asa lo hi leng gimthuak in ka kisia khinzo ding hi.. 99 ah na tecipanna (thukham 10) te lungngaingai ka hihma in ka siate sang inzong kapilzaw hi. Pasianthuhilha na leh thupiak te khempueh ii bulpi in thukham 10 a hi hi.\nHehpih na in Vangam na tun nop le thukham zui sawm kei photphot in la, Jesu\nhang bek in gup na ki ngah thei hi cih thu, tel photphot in ci hi.\nThukhamzuihna hang in Gupna kongpia ding hi ci in Pasian kamkhat zong paungei lo hi. Laisiangtho in tua Jesu aum mi khaempeuh kisia lo in nuntak tawntung na ngah ding ci hi. Jn 3:16.Thukham zuihna tawh gupna ngah ding cih upna pen Pasian upna muanna pan pialkhia hi. Pasian umlo Pharisee te silngo hi. Topa Zeisu in tua silngo pan na kidawm un ci hi. Jesu Bek lampi hi.\nAhoihsunsun te Topan thupha hongpiak sak hen Amen,


url: =Tulai Kawlgam Khuahun (14 August) :: ZOMI DAILY\nTulai Kawlgam Khuahun (14 August)\nposted on 14 August 2015 at 10:13 am Lomkholna: Myanmar, News, Thangboi\nTulai Kawlgam Khuahun\nTulai kawlgam khuahun (current myanmar political atmostphere) tawh kisai in alung himawh Zomi tampi in gamsung gampua pan hong dong ahih man in hih lai pan ka khuak bat tantan hong hawmsawn ing.\n1. Thura Shwe Mann pen party lutang pan aki lakhia bek hi aa parliament (hluttaw) lutang pan ki lakhia tuanlo hi.\n2004 kum kawlgam PM Khin Nyunt azakiatma kha 2 khawng in asap lai aa “Asawtlo in Khin Nyunt zakia ding hi” ci aa agenkhol ngei journalist minthang taktak ahi Larry Jagan in nung May kha sung in Shwe Mann party lutang pan ki lakhia ta ding ci’n genkhol khin hi.\nBang hang in kila khia hiam cih ih theih lianloh hang in Thein Sein tawh kisia cih pen agin zawh sawtta aa, Aung San Su Kyi tawh zong ki uitui mahmah cih ki limgen hi. Hih thu hong pian ciang in Aung San Su Kyi in Shan state lam akhualzin ding pen cancel pah lian hi. USDP ii hawm nisim thu kizakna ahi Union Daily tuni suaklo hi. Shih Saung journal zong suaklo hi.\n2. Notkhiat athuak pen Shwe Mann bek hilo in union minister (gambup vuanzi) 4 tak kihel hi.\nTua vuanzi 4 lak ah Zomi te’n ih lung himawh penpen in U Khin Yi ahi hi. U Khin Yi om nawn kei leh ih Census vai amanta hive maw kici tek hi.\nHih census pen kawl kumpi khat kia in avai hawm zawh uh zong hilo aa UN tawh kikop aa avai hawm ngiat uh ahihi. Pasian’ vaihawm ngiat hizaw hi. Tua ahih man in kawl kumpi in ama’ thu in phiat ziau theilo ding ahih man in patauh huailo hi.\n3. Hih bang teng hong piang nianua mawk leh kitelna om nawn ding ahiam aci om hi.\nHih kitelna lampi zenzen pen galkap kumpi’ sialsa lampi ahi hi. Lampi dang tawh paithei nawnlo uh ahih man aa hih kitelna lampi asial uh ahi hi. 2010 lai nangawn in adeihna uh tangtunzo uh ahih man in tutung bel tangtung peuhmah ding hi. Tua ahih man in kitelna om mahmah ding hi.\nHih thuteng hong pian pen Aung Thaung ii sih tawh ki gamla lo cih zong ngaihsutna lak ah hel huai hi. Khin Nyunt ii makpa Pu Kai Khan Lian/Tin Htut s/o Pu Pau Khan Thang bang Aung Thaung damlai hi leh suakta nailo khading hi aci om hi.\nThu khat ah kawl kumpi te’n hih bang in amite uh alaih sial un a thahat tektekna ding uh hizaw den hi. A deihlohte uh hemkhia ziauziau thei uh ahih man un ahampha uh hilel hi.\nMung Lan Thang/Thangboi\nPrevious: Tedim leh Tonzang antang man\nNext: Tulaai Leitung Thuthang Tuamtuam Updates August 13, 2015\nMalaysia Refugee sungpan sangkahnuam te adingin: University of Nottingham\nTedim: Tui tawh kisai\nMalaysia, Sarawak ah palik khatin alawmnu lupna tungah Pistol tawh kaplum


url: =Na ki ngaihsut penmah na hihi :: ZOMI DAILY\nNa ki ngaihsut penmah na hihi\nposted on 23 January 2019 at 9:21 pm Lomkholna: News, Zomi\nNa ki ngaihsut banglian in a piang na hihi. Thu hilhna khat ah hihthu ka hilhleh nupi khat hong dingto in ‘sia aw, ka zawn pen ka ut sa na hiam? Ka lungdam zawhloh pen ka deihzawk hong sa na hiam?’ hong ci hi. Mikhat beek a zawngnuam leh a lungdamnuamlo omlo hi. A hiphial zongin na ki ngaihsut bangin na pianghi cihthu ki laih thei tuanlo hi.\n‘Music lam kiva het keng’ ci in music a tum ngeilo te in hong gen ding hi. ‘Khut siamna nei peuhmah keng, bangmah hihthei keng’ ci in inn lam ngeilo, khut siamna a neilo te in hong gending hi. Tuamahbangin ‘lai at siam zong hikeng, la phuak thei keng’ cihte zongh thuman mah a hihi.\nMi pawl khat te leuleu in ‘na khempeuh lemlem buang ei’, ‘nawngkai haksa lua cihbang om tuan kei, kua mah in kei hong buailua sak thei lo hi’ a ci zongh mi om veve hi. Ih ki ngaihsutzia vive a gen khia i hiaa i siamna leh i hihtheihlohna te a gen i hi kei hi. Na ki ngaihsutna bangin a piang mah na hihi.\nIh lungsim sungaa i ki muh bangin a kipiang a hihi. Hibang i gen ciangin mi a tuampian deuh te a gennuam i hikei hi. Normal mihingte a gen i hihi. A lungsim sungah bangzahtak a hoihin a kimu zongin khelangkhat ki tan mi in tai kidemna ah a khatna ngahngeilo ding hi. Khutlangkhat neilo mi in khauzial kidemna ah khutnihnei te sangin manlang zaw theilo hi. Mit khua mulo in zongh limhoih pen suai thei tuanlo ding hi.\nA lawhcing mahmah mikhat in a mitkha sungah koici bang dan in kimu ding hiam? A lawhcinglo, a sumzuakna, a sumbawlna ah supna vive a ngahpa in a kimu ding hiam? Tua bang hithei ngiatlo hi. A lungsim sungah a ki muh tantan a sangkah zo a hihi. Ka inn lamnop dan khat ii design ding lim suaisiampa kiangah ken gen ci ni. Tawm vei ka gen khitciangin ‘aw thei ta ing ei, thei\nta ingh ei’ hong ci hi. Tua limsuai siampa in a mah le a mah ki muanna a nei ding hiam, tua a hihkei leh ‘kei limsuai siam hi kei veng aw’ a ci lai tam? Hih pen nangzong na thei lel hi.\nNa khat semnuam in a semtheilo ding vive in na ki ngaihsun den kha ding hi. Semzo ding cih sunglam kimuanna khat pen na kisap penpen hi thei hi. Tuabang na hihleh semtaktak lecin haksatna omlo in na sem zo ding hi. Na up ding hi ziau hi. Hih thupen kei mah tektek inzongh ka sinsa a hihi.\nKa zi pen lim suaihsiam a hihloh lam ki thei hi. Lim suai ngeingiatlo hi. Banghanghiamcihleh ka suaithei kei ding hi cihpen a upsa thu a hihi. Olno tak in limsuaih siam na suak thei hi cih a sunglam ah a tung dingin damdam in ka hanciam sim hi. Puansai ah puan a lei ciangin a lei puanmel (color) te ‘ki tuak thei si, et lawm thei si’ ka ci zel hi. ‘Na inn sung vankoih dan zongh kituak dimdiam se’, ‘nangpen na lungsim ngelna hoih mahmah hi, lim suai lecin zongh hoihtaktak in ciai’ ka ci zel hi.\nInn sungah suan ding lim tuamtuam lei in inn sungah a suan ciangin ‘a hoih dingleh a etlawm dingin gual thei taktak ciai’ ci in ka phat zel hi. Damdam in a sunglam ah limsuaih siam theihna ding thu te ka nguangnguang hi.\nChristmas ni khat hong tun ciangin limsuaihna tawh kisai letsong bekbek ka pia leuleu hi. Color nam kim, laikung lai teh ciangbek hilo in limsuai siam te ii zat van khempeuh a kicing tak in ka pia hi. A sawtlo in ‘lim khat hong suai pongleng ai ve’ hong ci hi. A masa pen in 14×20-inch tungah huih in a mutlaitak aa a etlawm mahmah singkunglim pawlkhat hong suai khia takpi hi.\nA sawtlo in ka inn sungteng uh ah limsuai siam a hihna limhoih tuamtuam tawh hong kilangh khia hi. Lim suai thei dingin a sungah a ki up ciangin lim hong suaithei takpi a hihi.\nAdvertising a siam mahmah mikhat in adevertising tawh a minthangpa a suahna thu hong gen hi. A sangkah lai in ahihleh engineer a ut mahmah mi ahihi. Engineer dingin a hanciam mahmah mi khat a hihi. Tua laitak in video disc zuakding pawlkhat nei citciat hi.\nA lunglutpih theiding a lawmte pawlkhat a min uh tawh laikhak in hopih in zuak hi. A lawmte khatin a van a lei khitciangin laithuk kik aa ‘lawm aw, nang pen advertising lam ah nasem lecin kiva mahmah ding hi teh. Nong laikhak tomno bek in na van hong leisak nuam hi. Tua banglam ah talent a nei mahmah na hihi’ ci in laithuk hi.\nSuangtum no khat tui kuangsungah a kiat ciangin tui te a nawldong mah a taii zaizai mahbangin tua thuno cik khat in hihmipa advertiser dingin lunggulhna pia hi. A lungsim sungah advertising tuihual bekbek tai zaizai hi. Tua ngaihsutna bekbek tawh nungta toto hi. A mah le a mah a siam mahmah advertiser in kimu den hi. Thu dang ngaihsutna nei zo nawnlo hi. A sawtciangin a minthang advertiser hong suak hi.\nNitak khat ansai khat ah an a neklai tak in papi khat a lawmte in a khualzinna thu a gen dingin lamet kholhloh, ki nginkholhloh pi in sawl uh hi. Mipi maiah thugen ngeilo a hihmanin a ci na zo liang hi. A thugen man in a ciah uh ciangin a lawmte khat in ‘thu gen siamtaktak ciai, mipi mai nangawn ah nang thugen ngam, na kammal zat dan zongh kituak sa taktak ing’ va ci hi.\nTua kammal a zakma in a lungsim sungah ‘hih bang thu gen ka genmasak leh ka gen nunung hi hen’ ci in thugen nuam a sa vetlo a hihi. Ahizongin a lawmpa hanthohna a zak khitphet in thugen siampa in ki ngaihsun kha vat hi. Tu in a hihleh munthupi leh vai thupi te ah thugen dingin sum tampipi tawh ki cial ta hi.\nMitampi te in hibang aa ka pian ding peuhmah tawmzongh ngaihsun khol ngei vet keng ci thei uh hi. Mi a tamzaw te pen i neulai aa hong ki zocip khinsa a hihi. Launa, lunghihmawhna, mi lak ah maizumna leh lungbuai den cihte pen a neulai pek pan in a lungsim sungah sunsiah bangin a ki nguan sakkhinsa a hihi.\nMaizum aa launa tawh kisai tawm genpak leng, mite a kum hong cingtoto in khangnohun hong tun ciangin maizum ci thei pha deuh uh hi. Tua pen a mau te in a theihbanloh uh hangin a neu mahmah hun, naupangno a hih hunlai pek in a sunglam ah om khin hi.\nMary ii nu in a lengla te maiah a tanu ki theisak nuam a hihmanin thugen ding ahihkeileh a lengla te mai ah lasa dingin sawl hi. Mary inzongh ‘ut keng e nu’ ci hi. A nu in banghang aa utlo hiamcih a hang tuamtuam kan masalo in a lengla te mai ah ‘Mary pen a maizum baih, mi a zahtak ngiat, a zahkai ngiat khat hi aa’ ci ziau hi. A lengla te a ciah khit ciangin Mary kiangah ‘nangpen mi om kei leh na kam huk zawhloh lengla om lehlah daicip pah na hih ciang a tua bang kongcih hi’ ci hi. Tua bangin naupangte maiah a mauthu i gente a sunglam ah tungpahpah hi.\nMary hong liat ciangin midangte maiah nuamsatak in a om nop hangin haksa sa mahmah ta hi. Banghanghiam cihleh a sunglam ah ‘kei pen mipi lak ah a maizum mahmah khat ka hihi’ cih theihna khat in khaktan hi. A kigen na sangin a siazaw dingin ki ngaihsun a hihman in lau semsem lai hi. Tuabangin a khantoh ciangin a mahpen mite lak ah a maizum baih mi in hong piangto pahlel hi.\nTuabangdan sunglam ki ngaihsutna, ki muanlohna te mitampi in nuntakpih to thei hi. A taktak in cileng tua bangte pen naupangthu a theilo nu leh pa leh hongcing hongkem mite tungpan i ngah gamh a hihi.\nNaupangno Willy pen lungdam tak in kimawl hi. Tua laitak in ‘ki dawm in, na pheituam kisia leh kua’n hong leisak in, banghun ciangin pheituamthak nei kik dingcih Pasian bek in thei a himaw’ ki ci lian hi. Nitak an nek ding ciangin Willy in mohte a kuangsungah maitai tak in koih hi.\nTua laitak in ‘hi bangmoh ne nuam aa a nezolo gilkial aa om mitam pi om a hi maw, hoihtak!’ ki ci leuleu hi. Tuabek hilo in ‘na thadah leh tuabang dan hi ding nai ve’ ki ci thuahlai hi. Tua bangthu te hangin Willy pen launa leh kimuanlohna vive tawh hong khangto hi. Na khat peuhpeuh semding kipan leh a hoihkei khatam ci in ki muangzolo den hi.\nTuabang i genciangin naupangte a kizangtheilo ding, thu hong manloh nadingin thu hilhloh in koihpeuh in a ci i hi kei hi. A hizongin a ngaihsutna sungah zawnna leh haksatna tawh leitung kidim hi cih a kidim loh ding kisam hi. Leitungah a lawhcing thei mahmah lo mite thu a kikan kik ciangin tuabangin a neulai in a kipan tah mi a tam zaw a hihna kimu thei hi.\nMi a tamzaw te pen ciaptehtak i sak loh i neulai aa thu neuno khat in hong len gige hi. ‘Na lawngvet lo, pai khia, bangmah thei kei teh’ a kicih ciangin naupang sungaa semthei dingin a ki upnate bei pah hi.\nTuabang mite in bangmah theician lopi in a lawmte leh midang te kiangah ‘ken tua bang te hihthei peuhmah keng, kei siam keng’ na ci pah uh hi. A neulai aa a nu leh pa te ii ‘bangmah hihthei kei teh’ a cihmah a sungah um gige lel uh hi. A nu leh pa te in ‘semthei mahteh’ ci hileh tua naupang upna ki lamdang dingin na um hiam?\nTuni i hihna ciangpen a kipiangkhial hi peuhmahlo hi. A hiding bangmah in a kipiang ahihi. A zenzen in nu leh pa te in i neulai in ih sunglam ah gualzawhna leh lawhcinna ding thu hong koihsak thei hileh tuabangin i ki ngaihsun pah dingaa ih nuntakna sungah lawhcinna a ngahding i hipah hi. Ih sunglam aa i kimuhna, i ki ngaihsutna leh i ki upna bangin a taktak in a kipiangto ding hilel hi.\nKi lamdanna sungah\nNanglenang na utbangin piangthei ding cih ngaihsutna na sunglam ah hong om limlim nakleh hun a sawtlo in ki lamdanna na mu ding hi. Lai ngelh nuam mi khat na hih aa ‘laingelh siam hi keng cih’ na lungsim sungah a om leh na laingelh hoih zolo pah ding hi.\nNa kimuanlohna in na gamtatna ah hong ki lak khia ding hi. Tuamahbangin laiat ding na ki pat ciangin laingelhsiam na hihna ki um in. A hoihpen in ka at theiding hi cih na ngaihsutna sungah om sak in. Na laiat hong kilamdang ding aa lai maikhat pan maikhat na dimsak toto thei ding hi. Tuabangin lungkialo in sem lecin dictionary tuamtuam te na lawm hong suak dingaa a sawtlo in na laibu a hawmkhia nuam publishers tampi tawh na kimu ding hi.\nNanglenang na ki muhna kikhel sak in. Na sunglam hatna leh pilna khat vei phonglo kik in. Semngamlo, ki pan ngamlo, pilna neilo, lelhding launa cihte beisak in. Na sungah a lawhcing mahmah mi in kimu den in. Na sunglamah tua thu te tam na tunsak semsem leh tua thu ii na nuntakna sungah a nasepdan zongh hong manlang semsem ding hi. Na sepkhat a kipan ding na hizongin sunglam ki muanna tawh kipan in.\nKi khelna a ut ciangbek hikei inla a kikhel mi hi ta in. Ki lamdanna sungah gamtang khia in. Hih thulu tawh i genna ah nangpen a lawhcing mahmah mi, lai at siam mi, lim suai siam mi, a minthang musician ahihkei leh na ut bangbang na hihi.\nA zom ah tu ni na dinmun pan in na lungtupna ah koici bangin olno takin na ihmut kawmsa in tungthei ding cih i gen lai ding hi. A ki ciangtanlo na sunglamtha leh pilna tawh koici nasep ding cih na thei ding hi. Nanglenang na ki theihna sangin a lianzawtham hatna khat in na ihmut laitak in hong makaihna na mu ding hi.\nNu leh pa te theihsakna\nNaupang tawh a om nu leh pa te aw hehpihna tak tawh na naupangte kiangah na genthu ki dawm un ci in kong gen nuam hi. Na thei aa na thei keizongin na tate nuntakna singsuih bangin a suisui na hi uh hi. A maute mailam nuntak nading a neulaitak in a bawlbawl na hiaa na suihbangin hong piangding uh hi.\n‘Nangbel nikhat niteh thong sung tunglel niteh, mi hoih suak ngiat kei ni teh, na gamtat hoih thei ngiatkei’ cih te a hizongin na tate in khialhna khat peuhpeuh hong bawl ciangin na kamtawh gen kha kei in. Tua bangthu te a sungah a kidim khak nakleh a taktak in zui pah ding a hihmanin ki dawm in hong ci ka hihi.\nNaupangte in a neu lai in a nu leh pa te cih bangbang um pahpah hi. ‘You are bad’, ‘na hoihna om kei’, a kicih ciangin naupangin umpah aa tua kammal a takpi ahih nadingin hanciam hi. A ki khel theihna ding deihna tawh i zatkammal te ‘mi hoihlo, mi hai,thadah, etc.,’, cih te in hoihsak lozaw in a sungtawngah khaici bangin kituh hi. Tua a sunglam khaici bangin gah hong nei ding a hi uh hi. ‘A thumanglo ka tate bang ci bangin mihoih hi\nki ci thei ding hiam?’ ci nuamkha ding hiteh. Ahizongin kammal hoihlo zangselo in a pilna ding hilhtheihna ding lamtampi om lai hi cih thei in.\n‘Ka ta mipil, tua bangdan te sem kei in’ kici thei hi. Na sawlna khat peuhpeuh haksa sa in a hihkei leh thadah in a sepnoploh ciangin ‘hi bang nasepte zo lecin milian, makai hoih na suak ding aa mithupi in hong kiciamteh ding hi. Hihpen na kipatna ding aive’ cih bangin na gen thei hi. Nitak nasepna pan i ciah ciangin ki tawl mahmah a hihmanin ih tate i deihbangin na om kei leh ki hehsuak mah hi. Ahizongin tua hunlaitak pen nu leh pa te i ki kep ding a kisam pen hun a hihi. Na lutang natna hangin, na tawlna hangin na tate susia kei in ci in hong gen nuam ka hihi.\nNa tate pen Pasian hong piak letsong te lakah a manpha penpen hiaa na cin na kep ding pen na sepding tavuan lianpen ahihi. Ta na neih ciangin na khutsungah tungman bangin na deih bangbangin a bawlthei na hita hi. Thu a theihcian nailoh hunlai laitak in kum 20 a phakding dongaa a gamtat danding a sungah na koih khin hi. Mipawl khat te in a tate ii gamtat hoihlo pen a veng te gawh thei mawk uh hi. Midang khat peuhpeuh hang hi ci nuam uh hi.\nTua hiaa tate tungah bang kammalte pulak ding cih theihna pen nu leh pa te pilna a hihi. A diakdiak in na tate ii zakna aa na pau kammal te ki dawm in.\nPapi khat in ‘ka ta in hong zahtak kei’ ci in lungkimlo hi. Tua papi pa pen a zitawh a ki tot sim in a zi in ‘ki manna khat zongh nei kei teh’, ‘thadah, kampi bek’ ci in zahpih hi. Tuapen a tate in a pa a zahtakna kiam sak dingin na um hiam? Kiam sak mah hi.\nA pa in a zi kiangah tuabangin zahpih leh a tate in a nu zongh zahtak thei tuanlo ding hi. Kammal ki lawmlo, zuu dawn zatep, ki tot kisel nate na tate muhna ah zangh kei in. Tua hikei leh na deihloh tua gamtatna te na tate tungah hong kilawh ding hi.\nNa innkuansung a nuam in na makaih theihna pen leitungah gualzawhna lianpen khat a hihi. Naupangte a neulai mahin a hoihlo ngaihsutna te paihkhiatsak in a hoih ngaihsutna a sunglam ah kidimsak hileng hong liatciangin a cidam, a hau, a pil mite hong suak ding hi. A piangdingin a sunglam ah lim koihsak khin na hihman a hihi.\nHih chapter pen nu leh pa te leh mailamah nu leh pa a suakding mikhempeuh a’dingin thupi dingin ka um hi. Hi bangin a gamta nu leh pa te pen a pil, a siam nu leh pa suak ding hi. Midangte kiangah hihthute na gensawn in. Tua hileh mi tampi in a nuntakna uh nopsak lawh ding hi. Na sungtawng aa om thu bangin a piangkhia na hihi cih thu na tel ta ding hi.\nNa ciapteh ding thu khat ah: A beisa hun in bangcibangin na kimu phialzongin tuni pan kipan na lungsim puakzia na khelna tawh a nuamzaw nuntakna sungah kalsuan in. Nitak na lup ciangin na mailam aa na piannopdan lungngaisa in lum in. A kilamdang nuam mi hi kei inla a kilamdang khin mi bangin kimu in.\nA zom na sim ma in hih chapter khat vei na sim lai nuam hiam? Na ngaihsut bangin a piang na hihlam na lungsim sungah kiptak in khuam bangin khosak in. Na nuntakna hong kilamdang lai ding hi. Ih Mutna leh Hauhna\nPrevious: Gentelna -1 (Cingtomkim) ~ Bob Tuangpi\nNext: Na pu in kong gennop ~ Dong Mung


url: =· EU-European Union te thukhen zum asaangpeen te in Palestine gam a thautawi Hamas te Terrorist (Mi ngnongtat ) a ciaptehna pan hemkhia ding in December 17, 2014 ni in khentat uhhi. Hih thu hang in Israel Prime Minister Benjamin Netanyahu in hihbang mingongtat mit a muhgegu hemkhia cihpeen alim alaai om kei in manlangtak in guangkik un ci in EU thukhen zumte otsan hi. bbc.com\n· Yemen gamlaai zaang pawl Bayda province sung Radaa acihna mun ah sangnaupang pua Bus apailaai tak December 17, 2014 ni in bomb khat puakkham a, asawtlo khat mah in ageidiak ah khat puakkham leuleu ahihman in mi 25 si in 25 lak ah 15 peen sangnaupang kumcingnailo vive hi ci in Yemen thunei te in genkhia uhhi. Hih mun peen Shia Houthi tapong te ukna sung hi a bomb puak khamsak peen al-Qaeda tawh kizom Sunni biakna thautawi te hiding in ummawh uhhi. bbc.com\n· Pakistan gam Peshawar khua sung ah December 16,2014 ni a Taliban migilo te kap saang innpi si le naai tawh kidim zihziah laibu te kiphah zihziah ban a kawmtung teng thautang ma leh sisan dimzihziah a cikzeet huai mahmah hi. Hih saang innpi akap migilo te peen mi 7 hi uha, nai 8 sung in Pakistan gaalkaap ten golum khinta uhhi. Misi vekpi peen sangnaupang kumcinglo 132 leh sangsia 9 avek in 141 pha uhhi. Migilo te bangmah thu atelcian naailo naupang te Laaisinna khan sung khat khit khat luut uha baankaap ciatciat uh ci hi. Prime Minister Nawaz Sharif in nithum sung gambup mipi in dahkhawmding taangkokhia a, koicibang a thukkikding cih thukin parliament khawmpi khat December 17, 2014 ni in sam hi.\n· US gam Florida state Governor luui Jeb Bush President Luui George W Bush I sanggampa in 2016 kumciang US President kadem ding a kademtheih nading in lampi nasiatak kasial saanlaaitak hi ci in a Facebook tung ah December 17, 2014 ni in taangkokhia hi. Democratic pan Pi Hillary Clinton tawh kivik ding dan uh hi. Jeb Bush facebook\n· Haiti gam mipi te in President Michel Martelly azapan atawpna ding ngetna December 1 nipan nasiatak aneihnapan December 17, 2014 ni palikte tawh kihehsuah uha, naakpi tak in buaina piang hi. Prime Minister Laurent Lamothe bel mipi ngetna tawh kizui in December 15 ni in apanmun khawlsan hi. cnn.com\n· Brazil gam innteek leitang ngak nik le puan zong hoih tak asilhthei naailo te pasal 30 kiimding Brazil gam I khuapi Brasilia khuapi sung a om National Congress innpi December 17, 2014 ni in lum le tei tawh buluh in deihna lahna nei uhhi. Leitang neihna tawh kisai thukhunpi tung lungkimlo leh President Dilma Rousseff leitang nei mite akicingzaw a a angvaan deihna bulpi ci uhhi. Khatpa athaltang nalawn man ahihman in Palik khatpa but dawn kha a kamphatna tawh abut nagol leilua kha in akhe sang nasauzaw ahihman liamlo citciat hi. Palik ten mitsip za tawh kapmang uha amakaai zawdeuh 4 man uhhi. bbc.com\n· Vietnam gam laaizang Lam Dong huam sung ah tuitawh mei laak nading a mual avuhlet uh kuahawmpi December 16, 2014 ni in guahtam luatna hang in kicim a asung anasem mi 12 vuk nelh hi. hot khiat theih nading lampi ompak lo ahihman oxygen pipe tawh puakpong uha kimvial ngeingaai uhhi.bbc.com\n· Asia gam tukpeeng kimawlna Asian Cup Jan 9-31 sung Australia gam ah omding a Asia gam tuamtuam pan gam Team 16 kisuiding uhhi. Hih hun sung ah buaina aom loh nading in limtak in kong ongcin sak un ci in Asian Cup vaaihawm makaaipawl in Australia thuneite tung ah December 17, 2014 ni in thum ngetnguut uhhi. bbc.com\n· North Korea gam te in North Korea leikha Maangpi khat ahi Kim Jong II asihzawh kum 3 cin phawkna pawipi December 17, 2014 ni in Mansu Hill ah khaam uha, mi atulzalom a sim Kim te pata limtuh maai ah bok in bia ngaungau zen uhhi. Apai zolo te ading in TV ah paisak ngiat uha, Pasian biak in bia tazen uhhi. cnn.com\n· Philippine te in South China tuipi tung ngaakding leh Sente ginna in atui gaalkaap te uh limtak zuunding, puahthakding ci in December 17, 2014 ni in taangkokhia uhhi. Tui tung a kilum let thei zialzial gaaltembaw 2, Helicopter 2 leh Tembaw nei thautawh kithuah te 3 kileibehding ci in Tui gaalkaap zalian Caesar Taccad in genkhia hi. Gaal tembaw peen South Korea , Spain leh French gampan kileidinga, Helicopter peen Indonesia leh Italy gampan kilei in Tembawneu thautawh kithuah peen Taiwan gampan kileiding ci hi. bbc.com\n· US gam te White House cihdan pian khat in 2015 kumbulpan kipan Kawlgam President Thein Sein in pan kaalsim thuthak kante tung thupulaakkhiatna omdending a, nisim in thuthak kaaikhawm ten thuthak valathei tading hi ci in kawlkumpi te thusungpi zum ten December 17, 2014 ni in taangkokhia uhhi.voanews.burmese.com\nGennop tampi tawh khawlbawl phot ni\nThuthang ongsim sak kheempeuh tung ah lungdam mamah\nKhialh na aomkhaak aleh ngaihdam bawm ah maw


url: =Tanu mokhakding akiginglua nupikhat Motor Tyre in denglum ~ ZD :: ZOMI DAILY\nposted on 5 February 2017 at 9:36 am UTC+9:30\nA tanu pen zingciang pasal neiding hita a, alawmpa te inn ah innkuankim in khakhawm liailiaiding cihpen a innkuan un ageelna uh ahihi. Ahi zongin tua amau geelna pen cikmahhun ciangin atangtung loding himawk hi. Amau innhuangsung tektek ah aomlaitak in mawtaw pi khatpanin mawtaw pei Tyre golpikhat kitolkhia in honglengkhia a, tua Tyre in hih nupinu denglumkha citciat sese hi.\nHih thupiang pen Malaysia gamsung Kampung Bakar Bata, Jalan Ayer Tawar-Beruas ah nung Friday ni nitaklam 6:30pm hunin thupiang ahihi. Asi nupinu pen Mariaty Bakar kici minnei khat hi a, kum 58 aphakhin khat ahihi. Amau innhuangsung ah lungmuangtak in ama nasep ngeiteng asep hithiat laitak asi hidihdih mawk hi.\nPerak Traffic Investigation and Enforcement Department pan ulian te genna ah tua mawtawpi Heavy Vehicle pen taisuak ahih manin, aki kancian laitak hi ci’n genkhia uhhi.\nAsi nupinu luanghawm ahihleh Seri Manjung Hospital ah Post-mortem bawlding, aluang sitcianna bawlding in kipuaksuak hi.\nHih nupinu ii atanu neupen ahi kum 24 aphapan Maisuri Ahmad kicinu ii genna ah tuahun laitak in amahpen innsung ah TV en in ka omlaitak cihi. Anu pen huansung ah pakkhawng tuibuak in, huansung hahin aom cihi.\nTualeh apualam ah agin ngaihmahmahkhat kazakciang kapusuakpah cihi. Lamet hetlohpi kanu pen huansung kiattungah siluanggawp in atuk kamu ci a, anupen abil langnih panin si tampi luangkhia gawp cihi.\nAveng apam te’nzong anu mawtaw Tyre golpi khatin adenkhak mu uh ci a, tua mawtaw Tyre pen lengsuak in Motorcyle khat anawkkhit ciangin van kizuakna Sundry Shop khat phupheilai cihi.\nTua mawtaw Tyre pen golmahmah, gikmahmah ahih manin Police Lorry tungah akipuaksawm ciangin mi 6 takin zawngkhop mahmah uhhi.\nRelated: A tapa mopawi simding in apai papi khat Bus tuahsia in si\nFriday ni thupiang hi a, amau geelna ahihleh azingciang Saturday ni in atanu mopawi nuamtak in bawlkhawm ngeingaiding cih ahihi. A tanu neupen Maisuri Ahmad te nupa zong azingciang asanggamnu te mopawi ah kihelsawmlua, apasal tawh anute innah ahawhlaitak uh ahihi. Tua atanu mo kikhakna ah apianna anu aki helngei nawnding hilomawk hi. “Mihing leh Papo” ZD Sawltak #zomidaily\nPrevious: Zomi leh Politik ~ Tual Khan Suan\nNext: Tu khanghun Pasian phatdan leh biakdan ~ Rev. PS Za Tuang


url: =Tedim Khuapi kimah Accident a om ciang :: ZOMI DAILY\nposted on 29 September 2014 at 5:03 pm Lomkholna: News, Tedim, TedimPost, Zomi\nTedim khuapi pen Myanmar leh India kizopna lamzikpi in nawk ahih manin khualzin mi a Kawl a Zo mi tampi in hong nawk den a, tua tawh kizui-in mawtaw accident om thei zel hi. Mawtaw accident hangin asi aliam a om ciangin ahuh thei lianlian ding thukhual phatuam ngai nasepna tampi kisam hi.\nMisi buk gei ah mipi om nading inn kinaksap mahmah: Misi a om ciangin misi bukah si kikoih a, a innkuanpihte leh khuasung mi thukhual apai thei teng pen lampi dung teng peuh ah ahi thei bangin tut kul mai hi. Tutna khawlna om lo, tuilum suan theih nading takpi zong om lo, guah zu daikai phalbi vuksan nuai ah gen theih huai lua mahmah hi. Tedim khuapi lawmlawmah akhuahun zui-in mipi’ zat theih ding si buk a misi om sung a mipite’ omna ding hall neu khat loh theih loh akisam thu ahi hi.\nMisi/cina puak nading mawtaw kinaksap mahmah: Accident hang hi ta leh damloh thu tawh vai phamawh a kizang lianlian thei ding Tedim khuapi ah AMBULANCE kici mawtaw kinaksap mahmah hi. Mipi’ phattuam nading minpua mawtaw a om sam hangin accident vai a nawh deihnate ah kizang thei lo zel hi. Tua ahih manin ahunbit a nai 24 akizang thei ding AMBULANCE khat pen Tedim khuapi in loh theih loh akisam thu hong ahi hi.\nPuanza leh silh le ten: Accident hang a misi leh cina a om ciangin puanza kinaksap mahmah a, cina gim Kawl zuan dingte bang a zat suak theih ding uh puanza apia zo kipawlna a om ding nakthupit mahmah hi. Tulaitakin Civil Society Organization min tawh puanza leh oxygen pen ZYA President Pa Tuang Gin Mang (Gi Gin) te kiang pan puanza nei uh a, nuamtuam mahmah hi. Aliam abaite’ nading nik le puan bel kuaman kigeel zo nai lo a, kilaih pakpak nading pawlkhat kigin huai mahmah hi.\nSisan hawmkhiatna tawh nasem ding kisam: Tedim khuapi sungah sisan kisam a om ciangin sisan hawm thei mi a zong ding phatuam ngai kician om nai lo a, khat veivei Lai Siangtho sangte kiang leh Kumpi sangte kiang kipum tai pong mawk hi. Ahun lap a kizong mengmeng thei ding sisan hopna tawh nasem pawl kinak sap mahmah hi. Sisan hawmte’ thadip kik nading zong tua sisan hopna lam vaisaite in geelsak pahpah leh sisan piate adingin hoih ding hi.\nZato huang sungah nek le dawn: Tedim zatopi ah tulaitak zuat pakpak theih ding niangtuisai ahi a, nek le dawn bawl theih nading tui zatna leh anbuk kician bangmah om het lo hi. Cinate leh amau’ innkuan in nuamtak tui kicing azat theih nading, anbuk nuamtak azat theih ding uh, nek ding dawn ding nuamtak huan a, awngbuk zong nuamtak azat theih ding uh kisam mahmah hi. A limlimin zato huang sungah niangtui sai/ansai neu khat om leh kilawm ta sam hi.\nPhatuam ngai Tedim khuasung mipite’ dinmun: Vaphual tawh kiciamteh Zomite pen itna leh thukhualna, cihtakna lim hi a, ahi zongin tuni ciangin atak a lahkhiatna ah mipite in hanciam ding kisam zek hi. Gtn. Mizoram ah Myanmar pan i mipihte khatpeuh a sih ciang accident maw tuikia maw siluang amuh dong uh ciahsan lo uh a, khuazang bup pasal teng inn vai lo vai nusia-in diang khengkhang uh hi. Gamgi hong tun dong hong puak uh a, hankuang, puanza tampi, sigalna, cih bangin hong vaihawmsak uh hi. Tedim khuapi sung a om mipite in accident vai a om ciangin itna leh thukhualna lamah hamciam zek lai ding kisam hi. Meltheih neite phadawm mahmah a, meltheih neilo cimawh dongtuakte panpih nasepna ah Tedim khuasung mipite in Pasian tate’ lim le mel i lah khiat toh semsem lai ding thupi ding hi.\nPrevious: Teci panna: Facebook a zang Pasian ~ Dong Mung\nNext: Haimual Mawtaw khat tuahsia


url: =US kumpi (President) kiteldan Electoral College Votes ~ Muana Khuptong :: ZOMI DAILY\nposted on 25 September 2020 at 9:45 pm Lomkholna: MuanaKhuptong, News, USA, World\nUS Presidential Election – Tukum 2020 pen USA ah kumpi kitel kum hong hi ta ahih manin, America te President kitel zia tawm khat kikum leng ut huai ka sa hi. A theisa te a ding in thupilo a bat hang, US ah President kitelna ah mee (vote) ki piak dan pen a theilo te a ding in tel buang tello buang cih khat in om theih hi. Tua ahih manin Electoral College vote kici leh popular vote kici a ki lamdanna gen nuam ihi hi.\nUS ah pen President a kitel ciang un, Electoral college vote toh tel uh hi. Electoral vote (mee tang) a vekpi in 538 om a, electoral vote 270 sang a tamzaw a ngah pen pen in President kumpi ngah hi. Hih Electoral mee tang te pen Congress members phazah hi pah a, tua pen Senator 100 leh House of Representatives mi 438 teng ki gawm a hi hi. Ahizong in Senators leh House of representatives ten President ding tel uh cihna hi zen zen lo hi.\nHih Electoral votes pen state khempeuh pan a mitam dan dungzui a ki seh ahi cih I theih ding kisam hi. Senate (vaihawmna inn tung zaw pen ah) state khat pan mi 2 ta pai khawm hi. Mi tawm in tam taleh state khat pan mi nih ta hi a, states 50 om ahih manin senators mi 100 om pah hi. House of Representatives (Inn nuai zaw pen) leu leu ah ahih leh state khat pan mi a tam dan dungzui in kiseh hi.\nCalifornia ah mihing million 40 bang om ahih manin (kusale) Representatives mi 53 nei uh a, Alaska state ah mihing 730000 khong bek om ahih manin representative khat bek nei uh hi. Tua ahih manin Senators 2 leh Representatives 1 ki gawm in Alaska pan Electoral vote tang 3 bek om a, California pan in electoral vote mee tang 55 om hi.\nNovember 3, 2020 ni in gambup ah President kitelna om ding a, state khempeuh ah mipi in amau state ciat ah electoral vote ngah ding pen na tel ding uh hi. Alaska ah mee kikhia teng lak ah atamzaw a ngah pen pen in electoral vote 3 a ngah hi pah hi. Tua mah bangin California ah mee ki khia teng lah a percent tam a ngah pen pen in electoral vote 55 ngah hi pah hi.\nGentehna ding in, Florida ah Joe Biden (Democrats) in 48% ngah hen la, Donald Trump (Republican) in 49% ngah henla, a dang candidate Independent a ding Jill Stein in 1% ngah hi leh, 49% ngah pen Trump (Republican) in Florida state a Electoral mee tang 29 ngah cihna hi pah hi. Tua mah bang in state dang khempeuh zong mee tang tam ngah pen pen in electoral vote a vekpi in luak pah pah hi. State khempeuh ah electoral vote a ngah zah uh ki gawm khawm 270 a cing pen pen President ngah ahi hi.\nPopular vote (mipi mee) pen states ah electoral vote ngahna ding in ki sim hi a, a tawpna ah electoral vote tawh president kitel na hi leu leu hi. Tua ahih manin 2016 Election ah zong Pu Trump in gambup mipi vote million 62 val deuh ngah a, Pi Clinton in million 65 val ngah in million 3 val bang in Clinton in tamzaw mipi vote a ngah zen zen hang in President sem kha lo a, Pu Trump in Electoral vote 304 ngah in Pi Clinton in Electoral vote 227 ngah ahih manin Pu Trump in President ngah hi. A nuai ah a lim ah State khempeuh electoral college vote neih zah ki gelh hi.\nUSA gam a phuan khia, a mukhia masa (founding fathers) te Pasian in pilna pia ahih manin hih bang a electoral college vote system na mukhia uh ahih manin thupi mah mah hi. Mipi vote tawh President kitel hi leh California leh New York khong bek mitamna teng in President tel kha den ding uh a, state mi tawmna te in kumpi ah thu nei lo ding uh hi.\nMore: Election tawh kisai ngaihsutna pawlkhat gelh lehang ~ Pau Sian Lian\nTua ahih manin state khempeuh mi tawm in tam ta leh kumpi ah voice nei kha den uh hi. Mi tamna state 2 leh 3 khong bek toh Electoral vote 270 ngah ding hamsa ding a, hih state mi tawm na te ngah kei le uh electoral vote 270 ngah ding hamsa ahih manin state mi tawmna te zong lim tak a a campaign uh kisam hi. Muana Khuptong\nPrevious: USA, Nashville pan Rev. Eddie Ngin Hang (Mualzang, Thawmte) in hongnusia\nNext: Mi 2 kap khin ~ Pu Thangboi\nTulaai Leitung Thuthang Tuamtuam Updates May 25, 2015\nZYA Weekly News :: 24 October 2014\nPenglam khem zolo ~ Hau Za Cin\nItaly, Rome khuapi sungah Passenger Bus khat meikang in puakkham


url: =ZAM Thupuak :: 19 May 19 (Palai kitelding) :: ZOMI DAILY\nposted on 18 May 2019 at 11:38 am Lomkholna: Malaysia, News, ZAM, Zomi\nZAM PALAI KITEL VAI DING ZASAKNA :: Zomi Association of Malaysia (ZAM) kumkhat sung nop na dahna tampite kantan a hong tonpih ih biak Pasian min ih phat masa hi. Tuabang a ih mualsuah zawh na ding tha hongpia, hong dinpih, ZAM thudotpite, Pawlpi sia te, khua makai, veng makaite leh nop leh dah hun a ZAM palaite hong theihbat khakloh Zomi dongtuakte a dinga mapang in thu hong zasak, gim leh tawl hong thuakpih Zomipih khempeuh tungah genzawhloh lung damna ZAM zumpan kong pulaak uh hi. Topan nasep na munciat pan Zomite adingin hong zangh semsem ta hen. Amen.\nHong tung ding 13 June 2019 (Thursday) ni ciang ZAM Kum 14 cinna pawi leh Palai thak kiteelna vai ding May 06, 2018 (Monday) ni-in ZAM advisor meeting tawh kizui in kong tangko uhhi. Zomi ading ihpilna, siamna sitlo a mapang khawm dingin ZAM Election Committee pan kong zawn uhhi.\nZAM zumpi pan in Malaysia Zomite a ding itna, cihtak na, deihsakna, hanciamna lianpi tawh a kipiakhia nuam palai tampi nong candidate nangun ZAM thupuak pan kong tangko uhhi. Hih ZAM kumcin leh Palai kiteelna ah Pawl pisia leh pawlpi upate, Khua makai, sangsiate, leh minam vei a nasem khempeuh nong kihel hamtang nang ding un zahtakna lianpi tawhkong zawn uhhi. ZAM Candidate form pen ZAM zum ah kila thei ding hi.\nZAM Palai Siau nuamte Theih Ding\n1. Zomi kipawlna ZAM Card leh UNHCR Card nei mi hi ding.\n3. Mangpau/Malay hoihtak apauthei, agelh thei hi ding.\n6. EC teelcing angah peuhmah hunbitin asem theipah hi ding.\n10. A lunglut khempeuh in na Candicate Form uh Election Committee te tung or ZAM zum ah 12 May 2019 (Sunday) pan 30 May 2019 (Thursday) sungin Pawlpi/Khua makai te letmat thuhsa in apkhin hamtang ding.\n1. Rev. Gin Do Khup (Convener) : 012 340 6141 10. Rev. Pau Sian Piang 016 318 5296\n2. Rev. Thang Do Khen : 017 611 5622 11. Rev. Pau Sian Piang 016 318 5296\n3. Rev.Thawng Khan Sut : 016 6443 011 12. Sia Hau Thang 016 282 0189\n4. Rev. Gin Khan En : 017 334 176 13. Rev. Tuang Lian Khai 017 354 1590\n5. Rev. Khen Za Dal : 012 263 6330 14. Rev. En Cin Pau 018 272 3720\n6. Rev. Gin Do Khup : 012 340 6141 15. Rev. Go Za Suum 011 1151 2390\n7. Rev. Dai Sim Mnag : 016 615 7573 16. Pastor Daniel Vum Khan Mung 018 398 3110\n8. Pa Thang Za Khai : 012 621 2447 17. Rev. Thang Za Cin 012 661 0046\n9. Rev. Ngin Khat Thang : 016 334 7900 18. Simon Pau Khua Muan Lal 018 238 6204\nAni : 13 June 2019 (Thursday)\nAhun : 11:00AM Lunch, 12:00PM\nApplication Deadline : May 30, 2019 (Thursday)\nMin a pia nuamte in\n1. Rev. Gin Do Khup (Convener) : 012 340 6141\n2. Sia Kap Za Khup (ZAM President) : 016 383 8014 te kiangah kipia thei ding hi. Form pen ZAM zum ah zum hun sungin kila thei ding hi.\nIh omna Malaysia gam mi te ih anntan hun (Ramadan) pen May 5, 2019 pan June 3, 2019 sung hi ding ahih manin ih omna ah pilvangtak leh kidawm takin ih om ding thupi hi. Biakna tawh kisai hun sung ahihna tawh kizui-in amau muhna ah et lawmlo dingte kidawm kawm sa in pilvang takin om ciat ni.\nMalaysia om Zomipih a kuamaciat ih omna gam huih nun zia tawh kizui-in kidawm ciatni cih hong zasak pha pha ung. Kimat kihen hong tam mahmah in, amunmun ah oparasi hong lut pahpah ahihmanin vaksuk vaktoh,hawh suk hawhtohna ah kidawm ni. Ih omna veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawlte hoihtak teelsiam lecin nang a ding hoih pen ding hi. A diadiakin mitamna munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in.\nUNHCR zum pan in phone hong kisap ciangin hong sap na mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding mangngilh kei in. Hong hopih uh natel kei leh ken pau tello hi ing cih hoihtak gen inla nang ih tel pau mah tawh hong sap kik na ding gen hamtangin. Telmel lo pi in kiho in aman ciangin koi mun bang bang vai tawh hong kiho cih telo in lungmangin na om sangin na ma vang zaw ding hi. Pau na telloh na hangin na vai buaina omlo zaw a, telmel lopi in na om na hangin hong buai huai zaw ding hi. Phone hong kiho ciangin hoihtakin kiging kawm sa in dawngkik in. Thudot hong neihleh zong na zum vai tawh akipelh lohding hoihtak ngaihsun kawmsa-in dawn -gkik hamtangin. Kam khat ih dawn khialhna tawh supna tampi piang thei hi. Hong sapna Department ih theih kei leh zum ih pai ciangin nawnkaina tampi om zelzel hi.\nIh zum vai ciat pen midang in hong huh theih leh hong pan pih theih tampi a om mah bangin ei mahmah in ih suksiat theih zong tampi om thei zel ahih manin ei vai ei mah in ih kin ding thupi ahihi.\nKum tampi ih ngak sa khat pen minute khat minute nih kiho na in hong susiathei cih phawk kawmsa in ih dawn kik theih ding leh ih tel mello kampau tawh hong kiho leh zong ih tel sitset kampau mah hong zatna ding uh ih nget ham ei lam pan mawh puak ahi hi.\nHUHNGETNA : Chin State khanglam Palewa Township sungah AA te leh Kawlgam galkapte kidona hangin mimal 1000 val bang galtai in om uhhi. Gamsungah bu in om uh ahih manin natna tuamtuam in bawmpah a, ann nek tuidawn ding leh zatui zaha ding tampitak kisam uh hi.\nHih galtai ih sanggamte a huh thei dingin Pasian in eite hong kem in thupha hong pia ahih manin lungdam ih ko a, tua tawh kizui in amaute ih itna leh ih hehpihna tawh ih kizawh zahzah panpih ciat dingin ih kizasak hi. Aci\n-mawh a hamsa mite tungah ih piakna pen Pasian tung ah a pia mah ih hihi. Huhna sum a tawm atam hilo in ih ngah zahzah pen 20 May 2019 (Monday) ni-in Malaysia a om Palewa makaite khut tungah ki-ap ding hi.\nPawlpi, Khua kipawlna leh mimal mahmah in hih sang gamte panpih nuam, huh nuam ing aci te in ZAM zum ah panpihna nong piak nading uh hong zawn phapha ung.\nPalewa galtai te ading huhna hong piasa teng\n1. ZAM zumpan RM300\n2. Lalta Khua Kipawlna RM100\n3. Nu Vung Tom RM20\n4. Pa Kham Kap (Gamngai) RM100\n5. Zomi Innkuan Rawang RM500\n6. Ngin Khan Lian (Mualbeem) RM100\n7. Mualbeem Innkuan Malaysia RM100\n8. Michael Khai (Suangpi) RM50\n9. MZCC Pawlpi RM1,000\n10. Gin Lo Piang (Haupi) RM30\n11. ZCCM (St. Francis BEC Klang) RM300\n12. Thang En Lian (Kawlzozang) RM10\nZAM ZUM KIKHAK DING : May 21-23, 2019 (Tuesday-Thursday) sung ZAM zum sung Electric mei line te kipuah nuam ahih manin zum kikhak ding hi. May 24, 2019 (Friday) ni pan a ngeina om mah bangin kihong kik ding hi.\nDAHPIHNA : Tuitawh Khuami, Zahlangh Beh Pa Tuan Khan Langh leh Nu Ngul Khua Man te tapa Pau Khan Khual in a na sepna Gua Musung, Kalentan pan in May 16, 2019 ni-in hong nusia a, a zanzan in Gua Musung, Kalentan ah kidelhpah in avai teng kibuaipih hi. Ih sanggampa luang hawm pen innkuanpih te lunggulhna tawh kizui in Kawlgam ah 19 May 2019 (Sunday) ni in kipuak ding hi. Ih sanggampa hong nusiatna hangin adah akap khempeuh Topa’n a lamdangin hong hehnem tahen. ZAM/ZSM pan in zong dahpih na ih pulak khia hi.\nNA UN VAI NAKAN NUAM HIAM? : Na UN vai lunghi mawh in kannop dotnop khat peuhpeuh nanei hiam? UN Department tuamtuam ah laigelhsak nopna neih leh ZAM Member te ading mangenlo in ZAM zum pan lai kigelhsak theiden hi. ZAM member ih cihpen ZAM Card bawl ngei cihbek hi loin UN card a neih khit hang in a renew/hingsak dente pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua ahih manin Zomi nahih leh ZAM card bawl in.\nZAM ZUM AH KILEI THEI : ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlai san, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\n1. Lian Suan Thang (Thalmual) Sungai Buloh Hospital\n2. Kham Sawm Piang (Tuizang) University Hospital PJ ah vai teng buaipih\n3. Ning Ngaih Nem (vangteh) Lourdes Medical Center\n4. Thang Sian Khup (Khampat) Serdang Hospital ah kiveh\n5. Mung Ngaih Lian (Vaivet) GHKL\n6. Mung Cin Mang (Anlangh) Klinik Kesihatan Kuala Lumpur ah kibuaipih\n1. Zam Lam Pau (Tuilangh) Kajang thong pan a camp puakna mun kikanpih\n2. Hau Lian Mang (Tongsial) Kajang thong pan a camp kipuakna mun kikanpih\n3. Thang Kap Mang (Tuithang) UN laidal tawi Oparasi tawh kiman in Jinjang Lockup pan ni 14 ciang hong suakta kik thei.\n4. En Sawm Pau (Paakzang) Jinjang Palik zum pan kitankhia\n5. Hau Suan Zen (Paakzang) Jinjang Palik zum pan kitankhia\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. ah na hopih pah in. Nang a dingin a kigingsa in om denhi. Sia Tuang Pu : 016 254 4093\nNASEP LAM TAWH KISAI :Zomi nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059\n1. Gin Lo Piang (Haupi) RM50\n2. Michael Khai (Suangpi) RM50\nPrevious: A kiseel khialkha itna ~ Zam Thuam\nNext: Zangkong (Yangon) zinna tomkimcing ~ Samuel Mung Suantak\nOM Laibu zuakna MV DOULOS Tembawpi ~ Hau Za Cin


url: =Russia In S-300 Iran Zuak, Israel Patau ~ Thu Tatuam (Siyin News)\nRussia In S-300 Iran Zuak, Israel Patau\nWednesday, April 15, 2015 Israel Taw Kisai No comments\nIran ngam atu S-300 kici rocket namte Russia in zuak ahikom, Israelte ii patauna tungtawn Russia president Putin in tutuung azuak S-300 namte sia dona (attack) atu hi ngawl in kinanna (defend) system atu in akingealte zuak ci hi.\nIran ngam in factory nasepna khanto natu nuclear taw kisai ngam haat bel teng ii thukimna ngaa ahikom, Israel lungkim ngawllaitak Russia in hi ngalhiamte Iran zuak sasawn ahikom, lungkim ngawl het uh hi.\n1975 in Russia te ii vawt hi aa, 1979 ciang hong langh peuma hi.\nTutuung ah akizuak sia $ 800 million manh hi aa, 2007 laipek in thukimsa hi. S-300 te unit khat ii manh sia $ million 120 manh hi.\nS- 300 namte sia rader sung a awk tai 185 khualana ah aleang vanleang leh rocket tangte kap thei aa, tang 12 kizomh in kaap thei aa, pi 98,000 asangna dong kaapto thei in kison hi.


url: =Zomi Khuado 2016 Singapore nuamtak kizo :: ZOMI DAILY\nposted on 27 October 2016 at 4:50 pm Lomkholna: Hauzacin, Khuado, News, Singapore, Zomi\n23 October 2016, Nipini: Zingsang khua hong vak in zing nisuak silsel nuai ah Zomi khempeuh Khuado Bawl dingin lawptak in a lupna tung pan hong thoto uh hi. Maiphiat in hanawt in kisil sitset in puanhoih tawh kizem in Khuado Bawlna lam kizuan ziahziah hi. Zingsang nai 8:30am in Khuado Bawhlung sui dingin nungak tangval Khuado Tualpi zuanin kipai diamdiam a, a tung masasa in Nu Noreen Hong leh Pa Hang Khan Lian te nupa huan Buhman leh Be, Zasan tawh ne in; Nu Zam Lian Cing leh Pa Pau Lian Tuang te bawl Niangtui lim mahmah tawh ka khupsuk uh hi. Zingsang kiallap hong delh khempeuh in buhman leh niangtui dawn khit ciang Khuado Bawhlung sui dinga kithawiin bawhlung puan silh in kilaih ziahziah uh hi.\n1. Khuado Bawhlung: Zomite in, i gensa mah bangin, nidangin Khuado bawl ciangin gan kigo a, a phuk pen naupangte in sui in tual khu vengvang in kidelh uh a, tua mah naupang khanglaite in a khiatlah uh leh a ngaklah uh ahi hi. Tu hun ciangin nuntakna hong kisangkhaizaw deuhta ahih manin gan gawh ciang a phuk lak ding sangin bawhlung a lianzaw, a golzaw, a nuamzaw kingahta a, tua mah Zomite in zong Khuado Bawhlung in kizanga, khanglai thahatte in gualnopna in kinei hi. Zomi Khuado Singapore ah numei khempeuh bawhlung kituh in tualpi dim in kidelh ngeingai uh a, mi tamlua mahmah ahih manin bawhlung a sui kha vetlo zong om hi! Mai kum ciangin a pawl tuamtuam ah kikhen a suih dingin numeite in a lunggulh uh hong gen uh hi.\nKhuado bawhlung mah nuam kisa hiding, tuni tanin pheigolh, cigolh tampi omlai a, hun nuam zatkhop nite kimangngilh nailo hi.\n2. Khuado Ippi Sunga Kiguanga Tai: Pa Pau Lian Tuang thusiamna tawh ippi kang sungah khe nih guangin tai kidemna om a, nak nop mahmah hi. Nupi papi, nungak tangval in nuamsa in “upmawh sangin nuamzaw veh e” kici hi. Mai kum ciangin nuamzaw semsem ding hi.\n3. Khuado Dak Tum: Zomite in Khuado bawl masak laiin bang tumging tum masa uh hiam cih a kitheih pak loh hangin a gingthei tuamtuam na tum ding uh hi cih kiummawh hi. Zam leh Khuang a neih uh ciangin tuate tum in lasa uh a, lam in nuamsa uh hi. Dakbu a neih uh ciangin zong dak tum in tumging tawh lasa uh hi. A dak tum in a la sa uh a, ahih kei leh a dakbu bek tumin mihing in lasa lo in a lai ah khat lailen vasa bangin lam deeudeeu hi. Tukum Singapore khuado ah zong kilam deudeu a, dak kitum ahih manin Pu Lian Do Thang Ho te unau hun lai hong phawksak a, amau hauhna leh amau neih masak dak leh khuang, zamte tawh hun nuam kizang toto hi.\n4. Khuado Buangnai Kan: Zomi khempeuh adingin leitungah buangnaikual hong kibawl pen i tangthu ah “Na neu lai in bang tawh kimawl?” hong kicih ciang i gen ding khat a kibehlap ahi hi. Buangnaikual peh diudeu in a sau ciang khung in a langtuak pan mi nih in len in khuktan, kawngtan, laitan, dip tan, awmtan, ngawngtan, dintan, din leh sawktan dongin kilamto in kikan ngeingai a, nop mahmah hi. Kanteh kan banglo in ciangkang kikhung a kia ding cih omlo, buangnai hi a kikangin kidok thei ahih manin a kanzo paklote adingin zong a nuam khat ahi hi. Nungak tangval in kan ziahziah ahih manin nop mahmah a, kikholhna khat ahih banah ‘naupang lai’ phawkna khat suak hi. Kap buanglo e 🙂\n5. Sikkeu Peklum Tai: Zomite in pupa hun a keuphal i zatte damdam in hong kilaih in nitumna lamte sikkeu i zat hong tuntoh ciang, mikangte hong tuntoh ciang, kimawlna, ciammuihna nam hong kidang hiaihiai a, nidanga ling kineih a i dian ngeingaite banglo in sikkeu muam a a sungah peklum koih in tai kidem khawng hong omto hi. Peklum pen pum in kihual valval in kho lo a, sikkeu sung pan kia pahpah ahih manin tai kidemna dingin a lem mahmah khat suak hi. Tai kawma kidop kul, dam tai lua leng lah midangte in hong makhelh ding hizel; lungduai leh lungsim zatkul kidemna khat ahi hi. Khuado bawl ah kihih thei ahih manin a kidemte bek hilo, a ente mahmah in thangah sem hi; nuihna ding zong om kawmkawm ahih manin.\n6. Tui Kiden: Zomite in nisa nuai ah nasem in khua-ul luang in gim mahmah in a om ciang tuidam kiang ngai in tuivot Zodamtui luang sialsial lunggulh uh hi. Zomi Khuado ah zong Nisa lua mahmah ahih manin a tawpna ah khua-ul kai teng a sawpsiang ding, a sa pan a vot hiuhiau ah a pumpi a tawldamna dingin saphuklai sungah tui thun in numei pasal, nupi papi, a tek a khang kideng ngeingai in pumpi kawt piikpeek in tuibuk lam kizuan a, nuam kisa mahmah hi. Tuibuk sungah kisilna ding tui vot hiauhiau tawh na kizomsuak ahih manin nisa nuaiah khua-ul teng bei in tawldam pah a, lungsim nuam in pumpi tawldam hi.\n7. Zomi Khuado Ciamnui Pawl: Khuado bawlna ah a kingak lah mahmah lak pan khat ahi, ciamnuih gualnopna hi. A sungah bangteng kigen cih bel gen kei ni in (a kihelte meetna tua mah ahih manin) ciamnuih bawl siam Pa Cin Hau Mung, Pa Pau Lian Tuang leh Tg. Kam Lian Tuang te in mipi hong nuisak ziahziah a, gilvun na liangin ki-ip taitai hi. Khuado picingsak in Zomite a gualnuam thei minam ihihna hong lak hi.\n8. Zolia leh Zotang Kitelna: Hun sawtpek pan a kigenkhol Zolia leh Zotang kitelna pen nuamtak, picingtak leh etlawm takin kizo thei hi. Tg. Lian Sawm Siang @ LSS Photography in Nipini thumvei Zolia leh Zotang a kihel ding khempeuh pakhuan ah maan zaih in paipih a, a maan uh Facebook ah koih in tua lai ah mipi in hoih a sak uh teel mengmeng uh a, a tam ngah pente 10 tuak kitengkhia in a tawpna ah mi thum pan mi khat tuak kitel hi. Hong makaih Tg, Kam Lian Tuang, Lia Sm Niang Sian Muang te lah siam uh ahih manin nopci in hun limci mahmah a, mipi maitai, khut beng in kipahtawi ziahziah hi. Zolia leh Zotang te puanhoih silh a, saihadial puanpak leh zosingteh eng puan silh a hong vakkhawm hialhial khawng i muh ciangin Zophualva dungsun lia leh tangte hi hang cih hong phawksak hi. A maante leitungbup zel in kisuaksak ziahziah khin hi.\nZolia: Lia Nem Ngaih Lun, Suangzang\nZotang: Zam Khan Sum, Pidawtha\n9. Zomi Khuado Thugenna: Pa Pau Khan Khup, Vice President, Zomi Innkuan Singapore in Khuado, Sialsawm, Lawm annek, Tualbawl, Khuabawl, Sawngbeng, etc cihte a banban in power point tawh hong lah kawmin gencian suk pahpah a, theih nuam in tel nop a, Zolia ngah Lia Nem Ngaih Lun bangin ‘tun tel semsem ing,’ ci pah hi. I zakzaksa, i theihsa ahih hang mit tawh i muh bil tawh i zak tak ciang kitel semsem hi.\n10. Zomi leh I Mailam: Zomi khempeuh in tuni in Khuado nuamtak i bawl hangin i mailam i khual loh phamawh ahih manin mailam ah minam leh gam adingin bangteng kalsuan ding, bangteng sem lai ding ihiam cih thugenna Pa Hang Khan Lian in deihtakin hong nei a, mipi dai dide in thu kingai hi. Ama genna ah, “Zomi khat in kawlgam suahtakna lak ding laitak in Zogam leitang lo ciing 20 tawh a kipawl hi hang (Each Zomi bring 20 acre to join the Union of Burma at the time of Independence),” ci hi. Tua cihnopna in, Kawlgam ah suahtakna lakhawm ding ci a Panglong Agreement Thukimna a kibawl laitak in Zogam ah mihing omzah Zogam leitang zaina tawh i khenkhap ciang mi khat in lo ciing 20 taang bang a nei hi hang; tua teng khempeuh gawmkhawm in suahtakna a lakhawm hi hang. Tua manin Zogam a nei hi hanga, tua tawh i kipawl hi. Tua banga i kipawl ciangin i leitang i gawmtuah mah bangin gam leitang pan piang hauhna meetnate zong a ne khawm, a zeek khawm dingte hi hang, cihna hi. A kul leh makaite in hong gel dinga, Zogam a tuamin Zomi State in ding lel ding hi hang, i lo ciing 20 ciat gawmkhawm kik leng. Zomi mailam limci semsem hi.\n11. Zola leh Zolam: Zomi na hih nak leh Zola sa thei, Zolam lam thei na hih ding a peelmawh ahi hi. Tua pen a niampen, a tawmpen ahi hi. Zopau pau thei, Zolai gelh thei, Zomi vai khempeuh thei ding cih pen a niampen, a hi ding limlim ahi hi. Zomi Khuado ah zong Zola gualnuam takin kisa in kikawi in kilam ziahziah a, lamngui kai in Khuangtum: Pa Pau Khan Khup leh Lasam Tg. Lian Sawm Sing leh Lazui Lia Muan Siam te makaihna tawh nuamtak in nailang sung kilam a, nuam mahmah tase leh hun in hong ngaklo ahih manin “Mai Kum Ciang Kimu Kik Ni” ciin kihial bawl phot hi. A omlai khempeuh in maan kizaih khawma, mipi maan zaih a nunung pen hipah hi (tukum Khuado adingin).\nA. Do na lingling do na lingling e, Gual in kumkhua do na lingling, do na lingling e.\nB. Gual in kumkhua do na lingling e, Do han ah naubang va kap ta’ng, bang va kap ta’ng e.\nA. Tukawl tawi kumkhua i khenna, Ningzu khum leh aisa aw e,\nB. Ningzu khum leh aisa aw e, Khan kumsawt ciamlai leng aw e.\n12. Khuado Ankuang Um Ziahziah: Zomi Khuado ciang annek mah a kingaklah pen khat ahih mah bangin a pai khempeuh in ankuang lim mahmah Pyidawtha khua mi khempeuh in hong vak uh ki um ziahziah a, kiphu ziahziah, kipelh ziahziah in nuamtak in hun kiman thei hi. Maan zaih na leh kiholimna hunnuamte mailam ah gentoto lai ni.\nLungdam Thu: Zomi Khuado Singapore ah kibawlna dingin a kisam banga vai tuamtuam ah a pang khempeuh tungah Zomi khempeuh tangin lungdam kong ko uh hi. Nang hangin Zomi leh Zogam a paallun semsem ding hita hi.\nNuam Panpan ei Guai. Nuam Semsem ei…\nMai Kum Ciang Kimu Kik Ni.\nPrevious: ZOLUS Magazine Nambat 20 kngah tading\nNext: Malaysia nupi khatin atanu mipi muhding in sikkual tawh khihcip\nI Lungtang/sim Sang Lian Zaw ~ Rev. Zam Khat Kham\nNu Ngai Hau Cing hong nusiat tungtang hong lainatpih te lungdam kohna


url: =NUMEI LE AIDS. Sianu Vung Deih Cing - Laibu Saal\nHome > Thuluui/Articles > NUMEI LE AIDS. Sianu Vung Deih Cing\nNUMEI LE AIDS. Sianu Vung Deih Cing\nNumei le AIDS\nSm Vung Deih Cing, B.A(History),\nAIDS ngahloh nadingin AIDS thu thei in!\nLeitung ah AIDS natna a piangsak lungno HIV (human immunodeficiency virus) le tua lungno hanga a damkik thei nawnlo natna AIDS (acquired immunodeficiency syndrome) tawh a nungta mi then 20 (lakh 200 or 20 million) tak pha hi, cih na theikha hiam? Tua then 20 sung pan a kimkhat pen leitungbup cidamna lam a sai World Health Organization (WHO) te in numei hi ci-in na ciamteh uh hi. Tua ahih manin, numei le AIDS cih thulu tawh hih lai kong gelh hi. Numeite in HIV/AIDS thu limtak i theih ding kisam ka sa hi.\nMihing sisan sungah natna a piangsak thei lungno nam khat HIV kici a om ciangin tua HIV lungno in natna a dal thei sisante susia-in a damkik thei nawnlo ding natna AIDS kici piangsak hi. Tua HIV lungno a nei khempeuh in AIDS natna ngah pah khin khollo napi, a tamzaw in a ngah hamtang uh hi. A ngahkha khempeuh lah damkik cih om lo hi. Tua ahih manin HIV lungno ngahkhak ding kidophuai a, AIDS natna ngahloh nading a bulpi ahi hi. HIV lungno a that thei zatui kimu nailo a, ahi zongin AIDS natna ngah pah nading panin themkhat a ziakaisak thei zatui bel om hi. Tua zatui min antiretroviral kici hi.\na. America ah HIV lungno le AIDS natna: America gam cidamna lam a saipawl Centers for Disease Control (CDC) te in a genna ah kum 2002 kumtawp tanin AIDS natna nei khangno le picing numei 159,271 phazo hi. Kum sawmlesagih sung, 1985 pan 2002 kikal sungin USA gam ah numei AIDS natna nei a zah li-in tam hi ci-in kiciamteh hi (7% to 26%). Ahi zongin hih kum sawmlesagih sung mahin zatui antiretroviral therapies tawh kidalna hangin HIV lungno nei za ah sawmlesagih (17%) in AIDS natna ngah lo hi. Hih zatui nekna panin HIV lungno in AIDS natna a piangsak ding pen khakcip ahih keileh ziakaisak hi dingin ki-ummawh hi. America ah AIDS natna ngah za ah sawmte pen numei kum 25 sanga naupangzaw vive ahi uh hi. A gambup numei lakah Spanish le mivom za ah sawmnihlenga sangin tawmzaw uh a, tua za ah sawmnihlenga sung pan AIDS natna nei za ah sawmgiatlenih sangin tamzaw leuleu hi. Spanish le mivom numei za lakah 82 in AIDS natna nei uh cihna hi.\nb. Singapore ah HIV lungno: Kum 1994 August kha-in zato lam siamte in a kan uh ciang Singapore ah numei HIV lungno nei a masapen 1986 kumin kimu hi, cih na gen uh hi. 1991 zawh lam ciangin tua lungno nei numei tam semsem a, 1993 kum ciangin mi 16 pha in, tua 16 lak pan 14 te pen numei le pasal lupkhopna (omkhopna) pan kilawh hi. Mi khat in sisan kipiakna pan ngah a, a dang khat in zatui hoihlo kisutna pan ngah hi. Numei 8 inn nupi hi a, a dang nihte a pasal uh si zo hi. Nupi 8 in nasep nei a, tua lak pan mi 5 in AIDS natna hangin nasep zom zo nawn loin tawp a, khat in a nasep tawpin a innkuan kem hi. Hih AIDS natna nei nupi a tamzaw sangkahna kician nei lo, laitan sangpi nei omlo uh hi.\n1. AIDS kici bang hiam?\nHIV lungno mihing sa sungah a lut ciangin a damkik thei nawn lo ding natna khat piangsak a, tua lungno hanga damkik thei nawn lo natna pen AIDS kici hi. Zolai-in mikhat in hih bangin a khiatna gen hi: Anbang Itna Damtheilo Sihna!\n2. AIDS natna ngah nading hun bangtan sawt hiam?\nHIV lungno a nei khat in AIDS natna a ngah dong hun bangtan sawt hiam, cihna ah a tamzaw in kum 8 pan kum 10 sawt hi.\n3. HIV lungno nei le AIDS natna nei a kilamdanna bang hiam?\nHIV lungno ngahte in AIDS natna ngah pah lo a, AIDS natna neite HIV lungno khangcing ta cihna hi. Mihing sa sungah natna om ding a dal tuisikte HIV lungno in dawn kang in, a dam thei nawn lo ding natna AIDS piangsak hi. HIV lungno nei khat AIDS natna a ngah mateng (HIV lungno a picin mateng) mi cidam ngeina bangin thahatin melhoih a, ankam limin, kigensiat nading nei vet lo hi.\n4. HIV lungno koi pan kingah hiam?\nHIV lungno ngah za ah 80 sanga tamzawte in numei pasal omkhopna pan hi. HIV lungno ngah theih nading omdan hoih lo khempeuh lak pan a kikem lo peuhmah HIV lungno a ngah ding ol mahmah hi. HIV lungno ngah theihna pawlkhat a nuai-ah gualsuk ni.\na) HIV lungno a neisa khat tawh numei pasal omkhopna pan\nb) Zatui khamtheih zangte in kisutna phim a zatkhop uh ciangin\nc) HIV lungno nei nupi in a ta nawitui a piakna pan\nd) HIV lungno omna sisan le sisan nam kipiakna pan\n5. HIV lungno bangci kilawh hiam?\nLeitungbup ah HIV kilawhna a tampen numei le pasal lupkhopna pan ahi hi. Za ah 90 pen hih banga numei pasal thangtatna pan kingah hi. America ah za ah 42 pen numei pasal thangtatna pan kilawh a, za ah 21 pen zatui kisun (drug abuse) pan kingah ahi hi, ci-in kum 2002 tawp lamin kiciamteh hi.\nHIV lungno pen numei le pasal thangtatna pan kingah himah leh hun tamzaw ah numei in ngahbaih diak a, pasal in ngahhakzaw hi. Numei zunthakna a naalsak nap tawh a kibang a man ditdiat tuite (viginal secretions) hangin numei in HIV lungno ngahbaihzaw hi, ci-in kiciamteh hi. AIDS natna a kimuh cil lai in, sisan kisam a om ciangin sisan le cituite HIV lungno om le omloh kisit masa ngei lo ahih manin mi pawlkhat in sisan kipiakna pan HIV lungno na ngah uh hi. Sisan siangtho lo kipiakha cihna hi. HIV lungno kingah theih dan pawlkhat gen lai ni.\na) Zatui khamtheih kisutna pan\nb) Zatui khamtheih kisutna phimte zatkhopna pan\nc) Pasal le pasal omkhopna pan\nd) Sisan, pasal bawtui le numei zunthakna a kawtsak tuite kisawhkhakna pan, ahi zongin khua-ul le ciltui pan kilawh thei lo (body fluids such as blood, semen or vaginal secretions but not sweat or saliva)\n6. Numei in HIV/AIDS neileh bangci kithei hiam?\nAIDS natna a piangsak HIV lungno a nei numei pawlkhat in tua lungno nei ahih lam zong kithei pah lo hi. Ahi zongin HIV lungno a nei peuhmah in a theih nading honkhat om hi, a omdan uh pawlkhat kikhek hamtang ahih manin, tua bang a kitheih baihna nam thum om hi.\na) Numei zunthakna ah meima le liamna om den hi\nb) Numei zunthakna ah tuisik luang den, kawt den\nc) Numei kalkawmah natna khatpeuh om leh damsak kik ding ol lo.\nTua lo adang pawlkhat pan zong numeite in HIV lungno nei hi cih kitheithei hi.\nd) Numei zunthakna ah meima dam thei lo om den\ne) Numei zunthakna sunglam (taisung) meikang bangin sa den (pelvic inflammatory disease, PID)\nf) Zunthakna pan tui luangkhiate a mel kidang\ng) Zunthakna le a kiimteng thakin bawk\nh) Zunthakna kiim le a sunglam keugawin kilip\ni) Zunthakna sung khempeuh zuul gawp\nAtamzaw ah, numei in HIV lungno a ngah ciangin a ngah pan khakhat sung khawngin bukvei bangin khuh kheuhkheuh uh hi. Mi pawlkhat leuleu in HIV lungno a ngah pan kum tampi sung ngah ahi cih a kitheih nading bangmah kilangkhia lo hi. HIV lungno a ngah zawh ciang natna khatpeuh ngahkik leh tua natna uang semsem a, a nuai-a bangin a natna kilangkhia thei hi.\nj) Gawl sung bawk, lenuai bawk, khaal bawk cihte hong kipan hi\nk) Khuasik cisa dam thei loin zan ciangin khua-ul kai den\nl) Anngawl hang hi loin gawng hanhan\nm) Thazawm den, tha nei lo (thabei)\nn) Ankam lim lo, sungpai, sungkhawh, ektui den\no) Kamsung na-in bawk, tangsiat bangin kang tiptep cih bang om den hi.\n7. HIV lungno pan AIDS natna ngah cih bangci kithei hiam?\na) HIV lungno a ngah khat in tua lungno ngah hi cih zong kithei lo hi.\nb) Tua zawh a sawt loin cisa, kamsung pol, vun tungah cithak nei cih bangin om hi.\nc) Hih bang nopmawhna omte dam zel, kilangkik zel cih bangin hun sawtpi kivei hi.\nd) Tua zawh ciangin gawlbawk, lenuai bawk, khaalkawm bawk cih bang om hi. Hih in khathum sung bang sawt hi. Hih bang hong om ciangin HIV lungno khangcing dekta, pumpi hatna le natna dal zawhna kiam cihna hi a, AIDS natna picing kingah tading cih a kilatna hi. Hih hun ciangin natna neuno bukvei nangawn pumpi in dal zo lo ahih manin lungtang, mit, gilpi, vun le thagui natna cihte tawh kizom suak a, pumpi tawh kilawi nawn lo ahih manin pumpi thazawm den ta hi.\ne) Cisa, ankam lim lo, sungtholh cihte in bawm den ahih manin gawng semsem a, thakiam deuhdeuh hi.\nf) Hih bang hun ciangin mi pawlkhat in sameng natna (cancer) zong ngah thei hi.\ng) Hih banga HIV lungno a nei khempeuh in midang lawh theita hi.\n8. HIV lungno olno a kilawh ziauziau theih ahi hiam?\nHIV lungno pen innsungah tenkhopna pan kilawh thei lo hi. Ekbuk, ankuang, le umlekeute zatkhopna pan kilawh thei lo hi. Tuibual khopna pan kilawh thei lo hi. Puansawpna van zatkhopna pan zong kilawh lo hi. Zum nasep khopna, sangkah khopna cihte pan zong kilawh thei lo hi. Tho le ganhing pehna pan kilawh lo hi.\n9. HIV lungno nei le neilo bangci kithei hiam?\na. HIV antibodies test pan kithei: HIV lungno ngah ciang a piangtawm HIV antibodies neih le neihloh etna panin HIV lungno neih le neihloh kitel hi. HIV antibodies pen HIV lungno a ngah zawh a sawt loin mihing pumpi tungah piangtawm hi. HIV antibodies a om leh HIV lungno nei, HIV antibodies a om keileh HIV lungno nei lo cihna hi. Atamzaw ah HIV lungno ngah pan khathum sungin HIV antibodies piang hi. Ahi zongin khat veivei antibodies piang pahpah lo thei ahih manin HIV antibodies om lo cih man bek tawh HIV lungno nei lo kici thei lo hi.\nHIV antibodies a kimuh leh HIV lungno om takpi hi cihna hi a, ahi zongin AIDS natna ngahta cihna hipah lo hi. AIDS natna pen HIV lungno a khangcin ciangin a damkik thei nawn lo ding natna hi bek a, HIV lungno nei khempeuh AIDS natna nei hi lo hi. HIV lungno pen a picin ding a kidal pah keileh AIDS natna ngah pah ding cihna hi. AIDS natna ngah tampi in sameng natna (cancer) zong ngah khawm hi.\nb. Sisan le sa sungah tuisikte etna pan kithei: Sisan le ciitui (pumpi sunga tuisik omte) sitna pan HIV lungno neih le neihloh kitel thei hi. Hih etna pan HIV lungno nam nih HIV-1 le HIV-2 om le omloh kitel thei hi. Hih bang sisan le ciitui etna in minit 20 bang bei hi.\n10. Bang hangin HIV lungno neih le neihloh etsak kul hiam?\nKi-etsakna panin HIV lungno neikha hileng cih lunghihmawhna beisak a, neikha ihih leh a dalna zatui nek pah ding hong theisak hi. Mailam kikepzia ding zong kitelpah hi. Numei pasal thangtatna pan kikep a kul dan le, ta le nau neih ding zong kikep a kulzia hong telsak hi. Cidamna hoihtak neih a kul dan hong theisaka pumpi cidam a kisapzia hong telsak hi.\n11. Sisan hawm leng HIV lungno ka ngah thei hiam?\nSisan piakna phim le thawlte siangtho hi peuh leh HIV lungno kingah lo hi. Phim le thawlte khatvei zat khit ciangin pai pah ding.\n12. HIV lungno ka ngahloh nadingin bangci kikep ding?\nKoppih khat bek nei ding. Numei pasal thangtatna pan kikem siangtho ding. A thangtat nuam numei le pasalte tawh kipelh ding. Zatui khamtheih kisun lo ding. Sisan piak ciangin phim le thawlte siangtho ding, mi zatsa zang lo ding. Sisan le ciitui a siangtho bek sang ding, zang ding. Kisutna phim khatpeuh zat ma-in siangtho takpi hiam cih tel masa ding (use sterilized needles and piercing matenials only).\n13. Numei pasal kizopna siangtho kici bang hiam?\nNumei pasal kizopna siangtho cih ciangin numei le pasal sung pan hong luangkhia bawtui le ciituite kisawhkha lo ding cihna hi. Hih bang ahih theih nadingin atuamna (condom) zat ding cihna hi. Numei pasal omkhop ciangin zu kham lo ding.\n14. HIV lungno nei ka hi cih thei leng bang ka lawh dia?\nHIV lungno nei na hih lam na kitheih leh zato ah HIV/AIDS lam a siamte kiangah pai pah inla, kivelsak in. Na sisan sitsak inla, zatui le kikep dingdan dong in. Numei pasal omkhop kidaangin pelh inla, sisan le ciitui midang zat dingin pia, hawm kei in. Nau neih ding pelh in. Tha neih nading le thahat nadingin anhoih ne inla, na cidam nading hanciam semsem in.\n15. AIDS natna a damsak thei zatui a om hiam?\nTu ciangciang ah AIDS natna a damsak thei zatui kimu nai lo hi. Zatui pawlkhat NRTI kicite AZT, ddl, ddC, 3TC, d4T le protein inhibitors kici honkhat le NNRTI te in AIDS natna ngah ding ziakaisakin pumpi cidamna hoihsak tuam bek a, damsiangna bel pia lo hi. Zatui bang hoih ding ci-in a kizon san laitak hi.\n(Nu Vung Deih Cing in Yangon General Hospital pan Diploma in Nursing and Midwifery a zawh ciangin University of South Australia pan Bachelor of Science in Nursing zo leuleu a, tu laitak Singapore ah sem hi.)\nZYA - Myanmar in Zomi eLibrary / Laibusaal ading in phalna hong piak ahi hi.\nZYA Tin Jubilee Magazine Laibu (2005-2015)\nItem Reviewed: NUMEI LE AIDS. Sianu Vung Deih Cing Description: Rating: 5 Reviewed By: Cinpu Zomi